text:
Башҡортостандың полиция хеҙмәткәрҙәре һөнәри байрамын билдәләй
ӨФӨ, 2015 йыл, 10 ноябрь. /«Башинформ» мәғлүмәт агентлығы, Арина Рәхимҡолова/.
Йыл һайын 10 ноябрҙә Рәсәйҙә эске эштәр органдары хеҙмәткәрҙәре һөнәри байрамын билдәләй. 1715 йылда Петр I Рәсәйҙә йәмәғәт тәртибе һағы хеҙмәтен булдыра һәм уны «полиция» тип атай, грек теленән тәржемә иткәндә «дәүләт менән идара итеү» тигәнде аңлата.
1917 йылдың 10 ноябрендә РСФСР-ҙың Эске эштәр халыҡ комиссариатының ҡарары менән «йәмәғәт тәртибен һаҡлау өсөн» эшсе милиция ойошторола. Иң тәүҙә милиция урындағы Советтар ҡарамағында, артабан Эске эштәр халыҡ комиссариаты структураһында, ә 1946 йылдан алып Эске эштәр министрлығында була. Оҙаҡ йылдар байрам «Милиция көнө» тип йөрөтөлә. 2011 йылдың 1 мартында «Полиция тураһында» яңы закон көсөнә ингәс байрамдың исеме үҙгәрә. Рәсәй Президентының 2011 йылдың 13 октябрендәге 1348-се Указына ярашлы байрам «Рәсәй Федерацияһының эске эштәр органдары хеҙмәткәре көнө» тип атала башлай.
Был көндәрҙә Башҡортостанда, ғәҙәттәгесә, байрам концерттары, яҡшы эшләгән хеҙмәткәрҙәрҙе бүләкләү, ветерандарҙы ҡотлау ойошторола. Полицейскийҙар хәрби бурысын үтәгәндә һәләк булған иптәштәрен дә иҫкә ала.
Республиканың Милли музейы һәм уның филиалдары ла бүләк әҙерләгән. «Асыҡ ишектәр көнө» акцияһы сиктәрендә 3 ноябрҙән 15-нә тиклем полиция хеҙмәткәрҙәре һәм уларҙың ғаиләләре Башҡортостандың Милли музейын, Шәһит Хоҙайбирҙиндың йорт-музейын, Сергей Аксаковтың мемориаль йорт-музейын, Әбйәлил, Темәс, Дүртөйлө, Октябрьский, Учалы тыуған яҡты өйрәнеү музейҙарын, Малаяҙ ауылындағы Салауат Юлаев һәм Ишембайҙағы Зәки Вәлиди музейын ҡарай ала. Инеү таныҡлыҡ буйынса.


c: text/html

text:
Танылған йырсы Фән Вәлиәхмәтовҡа Шаран районының Почетлы гражданы исеме бирелде
Танылған йырсы, тальян гармун оҫтаһы, Башҡортостандың һәм Татарстандың халыҡ артисы Фән Вәлиәхмәтов тыуған төйәге – Шаран районында үҙенең талантына, хеҙмәтенә лайыҡлы баһа алды. Муниципаль район Советы ултырышында депутаттар уға «Башҡортостан Республикаһы Шаран районы муниципаль райондың Почетлы гражданы» исемен биреү тураһында ҡарар ҡабул итте. Был юғары наградаға йырсы сәнғәт өлкәһендәге ҡаҙаныштары, татар йырҙарын һәм тальян гармунды пропагандалағаны, муниципаль районда мәҙәниәтте үҫтереүгә тос өлөш индергәне, әүҙем йәмәғәт эшмәкәрлеге алып барғаны өсөн лайыҡ булды.
— Минең өсөн был шатлыҡлы ваҡиға, — тип тәьҫораттары менән бүлешә Фән Вәлиәхмәтов «Кызыл таң» гәзитенең бөгөнгө һанында. – Рәсәйҙең ҡайһы төбәгендә сығыш яһаһам да, үҙемде һәр ваҡыт Шаран ере улы итеп таныттым, тыуған яҡты данлап йырланым. Шуға ла районыбыҙҙың почетлы гражданы булыу минең өсөн ҙур бәхет.

robotstxt: allowed

filter: keep


text:
Өфө эргәһендә Ағиҙел йылғаһы 5 сантиметрға күтәрелгән
Өфөнөң «Ҡотҡарыу хеҙмәте 112» мәғлүмәттәренә ярашлы, 13 апрелдең иртәһендә баш ҡала эргәһендә Ағиҙел йылғаһының кимәле 5 сантиметрға артҡан һәм 54 см тәшкил итте. Бер йыл элек Ағиҙелдең кимәле 399 см билдәһендә теркәлгән. Йылғала былтырғы яҙғы ташҡындың юғары күрһәткесе 516 см тәшкил иткәйне. Иҫегеҙгә төшөрәбеҙ, ҡаланың түбәнге участкаларын һыу уның 720 см бейеклегендә баҫа башлай. Көтөлгән кимәл – 670-770 см.
Сипайлово биҫтәһе эргәһендә Ҡариҙел йылғаһының кимәле 135 тәшкил итте. 2013 йылдың 13 апрелендә 297 сантиметр ине.
«Алтын балыҡ» туҡталышы эргәһендә Дим йылғаһының кимәле 45 см тәшкил итә. Бер йыл элек 483 сантиметр кимәлендә теркәлгән.
Оҙайлы һыуыҡтар менән бәйле Башҡортостан йылғалары буйлап боҙҙоң китеүе тотҡарлана. Тәүге прогноздар буйынса боҙ ғәҙәтинән бер нисә көнгә алдараҡ китергә тейеш ине, уға «аҙаҡҡа күсерелгән» йылы ҡамасауланы. Һөҙөмтәлә Өфө эргәһендә Ағиҙел әле һаман ҡуҙғалмаған. Һуңғы йылдарҙа ҡала эргәһендә боҙ 11-13 апрелдәрҙә китә ине.


text:
Быйыл көҙ Бәләбәйҙә бассейнлы балалар баҡсаһы асыласаҡ
Бәләбәйҙә 220 урынға иҫәпләнгән балалар баҡсаһы төҙөлә.
19 майҙа Бәләбәй районы буйынса эш сәфәре барышында бассейнлы балалар баҡсаһы төҙөлөшөндә Башҡортостан Президенты Рөстәм Хәмитов булып китте.
Социаль объекттың смета хаҡы — 128 млн һум. Бөгөнгө көндә бинаның стеналары күтәрелеп бөткән. Әле инженер селтәрҙәре һуҙыу һәм йылытыу системаһын монтажлау эштәре алып барыла.
Яңы балалар баҡсаһы үҙ ишектәрен 2012 йылдың 1 октябрендә асырға тейеш, тип көтөлә.


text:
2010 йылғы һайлауҙарға әҙерлек башланды
Башҡортостан Республикаһы Үҙәк һайлау комиссияһының сираттағы ултырышында күп кенә мөһим мәсьәләләр ҡаралды. 2009-2010 уҡыу йылында өлкән клас уҡыусыларының "Мин — һайлаусы" унынсы республика конкурсын үткәреү тураһында БР Үҙәк һайлау комиссияһы ағзаһы Валерий Гета хәбәр итте. 2010 йылда Территориаль һайлау комиссияларын ойоштороу буйынса саралар комплексын раҫлау тураһында БР Үҙәк һайлау комиссияһы секретары Елена Родина һөйләне. Ә БР Үҙәк һайлау комиссияһы ағзалары Рөстәм Бикмәтов, Нурфаяз Шәймәрҙәнов һәм Евгений Былин Территориаль һайлау комиссияларында эш башҡарыу буйынса инструкция, Ишембай һәм Бөрө райондарының территориаль һайлау комиссияларындағы үҙгәрештәр хаҡында бәйән итте.
Ултырыш башланыр алдынан БР Үҙәк һайлау комиссияһы рәйесе Рәмил Мәзитов Өфө ҡалаһы ҡала округы Советы рәйесе, "Газ-Сервис" асыҡ акционерҙар йәмғиәтенең "Өфөгаз" филиалы директоры Ирек Ниғмәтуллинға БР Үҙәк һайлау комиссияһының Почет грамотаһын тапшырҙы һәм уға уңышлы хеҙмәттәшлек өсөн рәхмәт белдерҙе.


text:
Мәхмүт Ҡашғари
Мәхмүт Ҡашғари, Мәхмүт ибн әл-Хөсәйен ибн Мөхәмәт әл-Ҡашғари (уйг. مەھمۇد قەشقىرى, Мәhмут Қәшқәри,1029—1101) — Ҡашғар ҡалаһынан төрки ғалимы. Сығышы буйынса — Ҡараһанлылар хакимлыҡ иткән дәүерҙә тыуған юғары ҡатлам кешеһе.
Уның атаһы Баласуған ҡалаһында хакимлыҡ иткән. Ҡашғари Бағдад ҡалаһында эшләгән, һәм ул үҙенең «Төрки һүҙҙәренә аңлатма» (Kitâbü divân-i lûgat it-Türk) тигән хеҙмәте менән билдәле. Ҡашғари үҙенең һүҙлеге өсөн төрки илдәргә фәнни экспедицияға сығып китә. Күп йылдар төрки телле халыҡтар йәшәгән ҡалалар, ҡышлауҙар, йәйләүҙер буйлап сәйәхәт итә. Ул төрки халыҡтарҙың фольклор, йола, героик эпостарҙан өҙөктәр, тарихи риүәриәттәр, 400 яҡын мәҡәл һәм әйтемдәрен яҙып ҡалдыра. Хеҙмәтен 1074 йылда тамамлай.
Диуану лөғәт әт-төрк («Төрки һүҙҙәренә аңлатма») — фонетика, морфология һәм тел үҙенсәлектәренә бағышланған ҡомартҡы. Һүҙлек Урта Азия, Төрөкмәнстан, Волга һәм Урал буйы халыҡтарының ауыҙ-тел ижадын туплаған. Мәхмүд Ҡашғари бөгөндә тел, фольклор, әҙәбиәт өйрәнеүселәргә ҡиммәтле сығанаҡ.
Мәхмүт Ҡашғари, шулай уҡ, башҡорт теле тураһында беренсе яҙма мәғлүмәт ҡалдырған шәхес булараҡ билдәле.
Йөкмәткеһе
Әҫәрҙәре[үҙгәртергә | вики-тексты үҙгәртергә]
- «Диван лугат ат-тюрк» («Словарь тюркских наречий»), первый перевод на русский язык Зифа-Алуа Ауэзова-Эрмерс, Алматы, «Дайк-Пресс», 2006, 1300 стр.
Хәтер[үҙгәртергә | вики-тексты үҙгәртергә]
- ТӨРКСОЙ Халыҡ-ара ойошмаһы һәм Евразия Яҙыусылар берлеге 2009 йылдан Мәхмүт Ҡашғари исемендәге халыҡ-ара хикәйәләр бәйгеһе ойоштора. Унда 25 төрки телле ил һәм республикала ижадсылары ҡатнаша. Башҡортостанда бәйгене Яҙыусылар союзы «Ағиҙел» һәм «Башҡортостан ҡыҙы» журналдары менән берлектә үткәрә.
Шулай уҡ ҡарағыҙ[үҙгәртергә | вики-тексты үҙгәртергә]
Иҫкәрмәләр[үҙгәртергә | вики-тексты үҙгәртергә]
Һылтанмалар[үҙгәртергә | вики-тексты үҙгәртергә]
- Мәхмүт Ҡашғари // Башҡорт энциклопедияһы — Өфө: «Башҡорт энциклопедияһы» ғилми-нәшриәт комплексы, 2013. — ISBN 978-5-88185-143-9.
- Махмуд Кашгарский спустя тысячу лет заговорил на русском языке (урыҫ.)
- Махмуд Кашгари спустя 1000 лет… (урыҫ.)


text:
Өфө ҡала Советы депутаттары 2009 йылға йомғаҡ яһаны
Өфө ҡала Советының быйылғы тәүге ултырышында депутаттарҙың 2009 йылдағы эшенә йомғаҡ яһалды. Иҡтисади көрсөктөң ил, республика, ҡала үҫешенә кире йоғонто яһауы бер кемгә лә сер түгел. Әммә, ҡала Советы рәйесе Ирек Ниғмәтуллиндың һүҙҙәренә ҡарағанда, бөтә ҡыйынлыҡтарға ҡарамаҫтан, Өфө муниципалитеты ҡала халҡы алдындағы үҙ йөкләмәләрен тулы күләмдә үтәй алды.
— Көрсөк эҙемтәләрен мөмкин тиклем кәметеү буйынса көсөргәнешле эшләү ҡаланың социаль-иҡтисади һәм мәҙәни үҫешендә ярайһы уҡ һөҙөмтәләргә өлгәшергә булышлыҡ итте, һөҙөмтәлә Башҡортостан баш ҡалаһы Рәсәйҙең иң имен ҡалалары араһында үҙенең алдынғы позицияларын һаҡлап ҡала алды, – тине Ирек Ниғмәтуллин.
Былтыр Өфө халыҡтың тәбиғи үҫеше һаҡланған илдә берҙән-бер миллионлы ҡала булды. Өфөлә 2009 йылда сәнәғәт производствоһы индексы 2008 йылға ҡарата 97,6 процент тәшкил итеү факты ла ҡаланың тотороҡло үҫеш күрһәткесе булып хеҙмәт итә.
Шул уҡ ваҡытта, Ирек Ниғмәтуллин әйтеүенсә, 2009 йылда һуңғы бер нисә йылда тәүге тапҡыр Өфө бюджеты ҡытлыҡлы булды. Ҡала сығымдары килемдән 100 миллион һумға артығыраҡ килеп сыҡты.
— Шулай ҙа, йыл ауыр булыуға ҡарамаҫтан, 2009 йылда ҡала бюджетына төҙәтмәләр унан алдағы йылға ҡарағанда һирәгерәк индерелде, — тип билдәләне Ирек Ниғмәтуллин. – Ә был ҡала етәкселегенең яҡшыраҡ планлаштыра, хужалыҡ сығымдарын оптималләштерә һәм экономиялай башлауы тураһында һөйләй. Мәҫәлән, Өфө Советы ла, хакимиәте лә 2009 йылда үҙ ихтыяждарына сығымдарҙы дүрттән бер өлөшкә ҡыҫҡартты.
Ҡала Советы депутаттары былтыр Өфө биләмәһендә “Мәғариф”, “Һаулыҡ һаҡлау”, “Рәсәй граждандарына – арзан һәм уңайлы торлаҡ”, “Агросәнәғәт комплексын үҫтереү” өҫтөнлөклө милли проекттарын тормошҡа ашырыуға ҙур иғтибар бирҙе. Социаль-мәҙәни тәғәйенләнештәге объекттар төҙөү ҙә ҡала инфраструктураһын үҫтереүҙең өҫтөнлөклө йүнәлештәренең береһе булды.
Торлаҡ-коммуналь хужалыҡ өлкәһендә лә хәлдәр ярайһы уҡ яҡшы. Быға башлыса Торлаҡ-коммуналь хужалыҡты реформалаштырыуға булышлыҡ итеү фонды менән уңышлы хеҙмәттәшлек ыңғай йоғонто яһаны. Ҡалала күп фатирлы йорттарҙы капиталь ремонтлау һәм граждандарҙы авария хәлендәге торлаҡтан күсереү буйынса маҡсатлы программалар әҙерләнде.
Ҡала Советы бәләкәй һәм урта эшҡыуарлыҡҡа ярҙам итеүгә ҙур иғтибар бүлде. Ҡала үҫешендә иҡтисадтың был секторының роле баһалап бөткөһөҙ. Бәләкәй һәм урта бизнес предприятиелары өҫтәмә эш урындары бирә, баҙарҙа тауарҙар һәм хеҙмәтләндереүҙәр ассортиментын киңәйтә, ҡала ҡаҙнаһын тулыландырыуҙың төп һәм, иң мөһиме, тотороҡло сығанаҡтарының береһе булып тора.
Үҙ сығышында Ирек Ниғмәтуллин ҡала маҡсатлы программаларын тормошҡа ашырыу, граждандарҙың мөрәжәғәттәре менән эшләү мәсьәләләрен дә ҡуҙғатты һәм Советтың 2010 йылға эш пландарын яҡтыртты.


text:
Төбәктә инвалид балалар ижады конкурсы старт алды
Башҡортостанда инвалид балалар өсөн «Үҙ ҡулдарым менән эшләнгән донъя» биҙәү-ҡулланма сәнғәте конкурсы старт алды. Сара республикалағы Инвалидтар ижады йортоноң социаль-мәҙәни саралары сиктәрендә үткәрелә.
Республика халыҡ ижады үҙәгенән хәбәр итеүҙәренсә, конкурста 5-18 йәштәрҙәге һаулыҡ мөмкинлектәре сикләнгән балалар һәм үҫмерҙәр ҡатнаша ала. Бәйге киләһе номинациялар буйынса үткәрелә: һүрәт, сигеү, сәйлән, макраме, бәйләү, ағасты һырлап эшләү һәм башҡалар.
Эштәр 20 мартҡа тиклем ҡабул ителә. 30 мартта жюри иң яҡшыларын һайлап алып, еңеүселәрҙе билдәләйәсәк. Уларға дипломдар, грамоталар һәм иҫтәлекле бүләктәр тапшырыласаҡ.
Инвалид балаларҙың интеллектуаль үҫешенә булышлыҡ итеү, уларҙың ижади мөмкинлектәрен асыу, һәләтле балаларҙы асыҡлау, биҙәү-ҡулланма сәнғәте өлкәһендәге халыҡ традицияларын һаҡлап ҡалыу бәйгенең төп маҡсаттары булып тора.


text:
Урман балаларына ярҙам итеү өсөн Өфө епархияһы хәйриә акцияһы ойоштора
Өфөлә был аҙнала Өфө епархияһы менән ойошторолған «Урман балаларына ярҙам» хәйриә акцияһы үткәрелә. Баш ҡалалағы бөтә ғибәҙәтханаларҙа ла был көндәрҙә балалар кейемдәре, уйынсыҡтар, тәм-том, дарыуҙар ҡабул ителә. Акция аҙағында Иглин районының Урман ауылына миссионерҙар визиты ойоштороласаҡ. 26 майҙа унда асыҡ һауала ғибәҙәт ҡылыу йолаһы атҡарыласаҡ. Теләге булғандарҙың барыһы ла руханиҙарға мөрәжәғәт итә аласаҡ.
Йәштәрҙең «Яңырыу» ижади үҙәге Урман мәктәбендә балаларға байрам ойоштора. Балалар өсөн конкурстар һәм һый менән күңелле уйын-йәрминкә үткәреләсәк. Йәнә үҙәк вәкилдәре Урман балалары өсөн спектакль-әкиәт тә әҙерләгән.
Хәйриә акцияһы Урман ауылында булып үткән фажиғәнең йыллығына арнала. Бер йыл элек хәрби келәттә снарядтар шартлауы һәм янғын сығыуы арҡаһында 115 кеше өйһөҙ ҡалды, күп йорттар ҙур зыян күрҙе. Ул ваҡытта Өфө епархияһы бәләгә тарығандарға ярайһы ҙур ярҙам күрһәтте: көн һайын Өфөнән Урманға машиналар менән халыҡтан йыйылған аҡсаға һатып алынған аҙыҡ-түлек һәм кәрәк-яраҡ тейәп оҙатылды.


text:
Өфөлә Бөтә Рәсәй йәш рапирасылар турниры үтәсәк
20-23 сентябрҙә Өфөлә, 5-се Республика спорт йүнәлешендәге мәктәп-интернатында, 20 йәшкә тиклемге рапирасылар араһында Бөтә Рәсәй турниры үтәсәк.
Ярыштарҙа Рәсәйҙең 10 төбәгенән 59 рапирасы ҡатнашасаҡ. Улар араһында – Марат Бакиров, Асҡар Хәмзин (Өфө), Антон Захариков (Мәскәү), Александр Пивоваров, Алексей Валеров (Мәскәү өлкәһе), Илья Дегтярев, Дмитрий Трофимов (Ярославль өлкәһе), Алексей Чуев (Түбәнге Новгород), Николай Бобылев (Ҡазан).
БР Йәштәр сәйәсәте һәм спорт министрлығынан хәбәр итеүҙәренсә, 21 сентябрҙә, ярыштар тамамланғас, барлыҡ теләүселәр өсөн ойоштороусылар семинар үткәрәсәк, сараны халыҡ-ара категориялы судья Татьяна Ермакова алып барасаҡ.


text:
Халыҡ иҫәбен алыусылар парта артына ултырҙы
2010 йылдың 14-25 октябрендә үтәсәк Бөтә Рәсәй халыҡ иҫәбен алыуға әҙерлек һәм уны үткәреү планына ярашлы, “Башҡортостанстат” халыҡ иҫәбен алыуҙа ҡатнашыусы Федераль дәүләт статистикаһы хеҙмәтенең республика райондарындағы һәм ҡалаларындағы органдары хеҙмәткәрҙәрен, шулай уҡ ваҡытлыса эшкә алынған хеҙмәткәрҙәрҙе уҡыта башланы.
Туймазы, Әбйәлил һәм Мәләүез райондарындағы тармаҡ семинарҙарында иҫәп алыу персоналы сараны үткәреү һәм халыҡ иҫәбен алыу документтарын тултырыу тәртибе тураһында күрһәтмәне, эште ойоштороу принциптарын, шулай уҡ халыҡ иҫәбен алыуҙы кадрҙар менән һәм финанс йәһәттән тәьмин итеү мәсьәләләрен ентекле өйрәнәсәк. “Башҡортостанстат” хеҙмәткәрҙәре тыңлаусылар менән практик күнекмәләр үткәрәсәк. Һуңғы этапта уҡыусылар тест үтәсәк, уларҙың алда торған эшкә профессиональ әҙерлеге тикшереләсәк.
Төбәк кимәлендә уҡыуҙы тамамлаған белгестәр райондарҙа һәм ҡалаларҙа халыҡ иҫәбен алыу мәсьәләләре буйынса вәкәләтле урынбаҫарҙарҙы, иҡтисадсыларҙы, иҫәп алыу участкалары мөдирҙәрен, инструкторҙарҙы, һуңынан иҫәп алыусыларҙы уҡытасаҡ. Дәүләт кимәлендәге мөһим эш башҡарыуға профессиональ йәһәттән әҙерлеккә үҙенсәлекле имтихан тотҡан – мотлаҡ тест үткән дәғүселәр генә беҙҙең өйҙәргә киләсәк.
Дөйөм алғанда, Башҡортостанда Бөтә Рәсәй халыҡ иҫәбен алыуҙа 631 иҫәп алыу участкаһы мөдире, 2528 инструктор һәм 10088 иҫәп алыусы ҡатнашасаҡ. Шулай уҡ 2010 иҫәп алыусы стационар иҫәп-хисап участкаларында халыҡ тураһында мәғлүмәт йыясаҡ. Республика буйынса халыҡ иҫәбен алыуға әҙерлектә һәм үткәреүҙә барлығы төрлө кимәлдәге һәм категориялағы 18 меңдән ашыу иҫәп алыу хеҙмәткәре йәлеп ителәсәк.


text:
Рәсәй Тәбиғәт министрлығы экологик аҡса йыйыуҙы индереү буйынса тәҡдимдәр әҙерләй Фото: Андрей Старостин
Рәсәй Тәбиғәт министрлығы экологик аҡса йыйыуҙы индереү буйынса тәҡдимдәр әҙерләй
Рәсәй Тәбиғәт министрлығы экологик аҡса йыйыуҙы индереү буйынса тәҡдимдәр әҙерләй Фото: Андрей Старостин
Мәскәүҙә түбән экологик стандарт яғыулығында эшләүсе автомобилдәр өсөн экологик аҡса йыйыу буйынса тәҡдимдәр әҙерләнә. Был хаҡта, йома Өфөлә барған, Рәсәй Президентының Волга буйы федераль округындағы Тулы хоҡуҡлы вәкиле ҡарамағындағы Совет ултырышында Башҡортостан Президенты Рөстәм Хәмитов хәбәр итте.
— Элекке стандарт яғыулыҡтарында эшләүсе автомобилдәр һанын кәметергә кәрәк, — тине Рөстәм Хәмитов. — Хәҙер Рәсәйҙең Тәбиғәт министрлығы Сәнәғәт һәм сауҙа министрлығы менән берлектә ошо автомобилдәргә аҡса йыйыуҙы индереү буйынса тәҡдимдәр әҙерләй.
Республика башлығы, Евро-4 һәм Евро-5 экология стандарттары яғыулыҡтарын файҙаланыу атмосфераға сығарыуҙарҙы бензин двигателдәре өсөн 25 процентҡа һәм дизель өсөн 20 процентҡа кәметә, тип билдәләне.


text:
Хәйбулла районында тыл хеҙмәтсәндәре өсөн концерт ойошторолдо
Еңеү көнө алдынан Хәйбулла районының Аҡъяр ауылында тыл хеҙмәтсәндәре өсөн «Һуғыш балалары – тыл ветерандары» байрам концерты ойошторолдо, тип хәбәр иттеләр район хакимиәтенең мәғлүмәт-аналитика бүлегенән.
Тыл хеҙмәтсәндәре алдында сәләмләү һүҙе менән хакимиәт башлығының беренсе урынбаҫары Ирек Сураҡов сығыш яһаны. Ул тыл хеҙмәтсәндәренең Бөйөк Еңеүгә ҙур өлөш индереүен билдәләне, байрам ҡунаҡтарына уларҙың һуғыш ваҡытындағы һәм унан һуңғы осорҙағы ауыр хеҙмәте өсөн рәхмәт белдерҙе, сәләмәтлек, именлек теләне.
Ҡунаҡтар иғтибарына Башҡорт дәүләт драма театры артистары һәм «Гәлсәр һандуғас» конкурсы лауреаттарының концерт программаһы тәҡдим ителде.


text:
Республика үҫемлекселекте үҫтереүгә 552,5 миллион һум аласаҡ Фото: Олег Яровиков
Республика үҫемлекселекте үҫтереүгә 552,5 миллион һум аласаҡ
Республика үҫемлекселекте үҫтереүгә 552,5 миллион һум аласаҡ Фото: Олег Яровиков
ӨФӨ, 2015 йыл, 10 июнь. /«Башинформ» мәғлүмәт агентлығы, Эльвира Латипова/.
Башҡортостан үҫемлекселекте үҫтереүгә федераль бюджеттан 552,5 миллион һум аҡса аласаҡ. Рәсәй Хөкүмәтенең 8 июндәге бойороғо менән 21,3 миллиард һумлыҡ аҡса 84 төбәк араһында бүленгән. Субсидиялар үҫемлекселекте үҫтереүгә, үҫемлекселек продукцияһын эшкәртеүгә һәм һатыуға йүнәлтелә.
Аҡсалар 2012 йылда раҫланған ҡағиҙәләргә ярашлы бүленгән. Иң ҙур күләмдәге субсидия Татарстан (2,2 миллиард һум), Воронеж (2 миллиард), Белгород (1,5 миллиард) өлкәләре һәм Краснодар крайы (1,4 миллиард) өсөн билдәләнгән.


text:
Фото:
Сафҡа индерелгән сауҙа майҙандары буйынса Өфө икенсе урында
Фото:
Өфө сафҡа индерелгән сауҙа майҙандары иҫәбе буйынса 2009 йылда Волга буйы федераль округы ҡалалары араһында икенсе урын алды. Был турала Өфө хакимиәтендә үткән оператив кәңәшмәлә хакимиәт башлығы Павел Качкаев хәбәр итте.
—Рәсәй буйынса иһә был күрһәткес буйынса беҙҙең ҡала алтынсы урында, — тине ул, — был да насар түгел.
Дөйөм алғанда ҡаланың сауҙа өлкәһе, Павел Качкев әйтеүенсә, урындағы властарға артыҡ мәшәҡәттәр тыуҙырмай, башҡа өлкә менән сағыштырғанда көрсөктән дә әллә ни ҙур зыян күрмәгән. Күп осраҡта был Өфөнөң башҡа ҡалалар менән сағыштырғанда аҙыҡ-түлек баҙарының импортҡа артыҡ бәйле булмауынан тора. Мәҫәлән, халыҡ өсөн иң кәрәкле тип табылған аҙыҡ төркөмөн 77-80 процентҡа Өфө үҙе тәьмин итә. Сағыштырыу өсөн, Мәскәүҙә был күрһәткес ни бары 66 процент тәшкил итә.


text:
Бишбүләк районының Михайловка ауылында яңыртылған мәҙәниәт усағы асылды
Капиталь ремонттан һуң мәҙәниәт йорто асылыуы Бишбүләк районының Михайловака ауылы халҡы өсөн ҙур ваҡиға булды. Үткән быуаттың 50-се йылдарында төҙөлгән клубҡа күптән ремонт талап ителә ине. Республика Хөкүмәте ярҙамы менән ремонт эштәренә аҡса бүленде. Уны тамамлау өсөн район бюджеты ла өҫтәмә средстволар йүнәлтте.
Бинаны ремонтлауға йәмғеһе 3 миллион һумдан ашыу аҡса сарыф ителде. Бинаның ҡыйығы яңыртылды, стеналары ремонтланды, пластик тәҙрәләр ҡуйылды. Ҡыҫҡа ваҡыт эсендә «Комплекс Строй» яуаплылығы сикләнгән йәмғиәтенең төҙөүселәре ҙур күләмдәге эштәр башҡарып сыҡты. Ауыл халҡы клубтың матурлығына, капиталь ремонттың сифатына таң ҡалған. Ауыл халҡы әйтеүенсә, «клубты танырлыҡ түгел». Мәҙәниәт учреждениеһы ысынлап та үҙгәргән: яңы сәхнә, яңы яҡтыртҡыстар, тигеҙ һәм ап-аҡ стеналар күҙҙең яуын ала. Был көндө республика, муниципаль район хакимиәте етәкселәренә бихисап рәхмәт һүҙҙәре әйтелде. Ауыл ветерандары исеменән байрамда ветерандар ойошмаһы рәйесе Анатолий Леонтьев сығыш яһаны. Бишбүләк районы хакимиәте башлығы Наил Ғатауллин иһә юғары сифатлы ремонт эштәре өсөн төҙөүселәргә иҫтәлекле бүләктәр һәм рәхмәт хаттары тапшырҙы. Байрам район мәҙәниәт йорто менән Михайловка ауыл мәҙәниәт йорто коллективтарының берлектәге ҙур концерты менән тамамланды.


text:
Башҡортостан Республикаһы һәм «Рәсәй тимер юлдары» асыҡ акционерҙар йәмғиәте хеҙмәттәшлек тураһында өс йылға килешеү төҙөнө
2014-2016 йылдарға Башҡортостан Республикаһы һәм «Рәсәй тимер юлдары» асыҡ акционерҙар йәмғиәте араһында тимер юл транспорты өлкәһендә үҙ ара килешеп эш итеү һәм хеҙмәттәшлек тураһында килешеү төҙөлдө, тип хәбәр ителә Куйбышев магистрале сайтында. Документҡа Куйбышев тимер юлы начальнигы Сергей Соложенкин һәм БР Хөкүмәте Премьер-министрының беренсе урынбаҫары Рәүф Ноғоманов ҡул ҡуйҙы.
Килешеүҙә етештереү, финанс, инвестиция һәм башҡа эшмәкәрлек өлкәләрендә «Рәсәй тимер юлдары» асыҡ акционерҙар йәмғиәте һәм төбәк араһында үҙ ара килешеп эш итеү перспективаларын бергәләп ҡороу ҡаралған. Документ республика үҫеше һәм 2030 йылға тиклем Рәсәй Федерацияһында тимер юл транспорты үҫеше стратегияһын ғәмәлгә ашырыу мәсьәләһен хәл итеүҙә яҡтарҙың үҙ ара файҙалы хеҙмәттәшлек итеүен булдырыуға йүнәлтелгән.
Документта вокзалдарҙы һәм уның эргә территорияһын реконструциялау һәм модернизациялау, шул иҫәптән уларҙың базаһында Өфө, Белорет, Салауат, Стәрлетамаҡ, Туймазы ҡалаларында һәм Аксаков эшселәр ҡасабаһында транспорт-күсеп ултырыу узелдары булдырыуға айырыуса иғтибар бүленә.
Дим — Өфө — Шаҡша участкаһында «Ҡала электричкаһы» проектын тормошҡа ашырыуҙа яҡтарҙың шулай уҡ бергәләп эшләүе ҡарала.


text:
Мәмерйә
Мәмерйә — ер ҡабығы эсендәге тәбиғи бушлыҡ; Ер аҫтында барлыҡҡа килгән ҡыуышлыҡ; тау тишеге[1]. Мәмейәнән ер өҫтөнә бер йәки бер-нисә сығыу юлы бар. Мәмерйәләрҙе спелеология исемендәге фән тармағы өйрәнә.
Мәмерйәләрҙе барлыҡҡа килеүе буйынса бер нисә төргә бүлергә мөмкин:
- Карст мәмерйәләре — һыуҙа иреүсән тау тоҡомдарының (бурташ, мәрмәр, моломит, аҡбур) һыуҙа иреүе сәбәпле барлыҡҡа килә.
- Тектоник мәмерйәләр — ер ҡабығың һыныуы, ярылыуы сәбәпле барлыҡҡа килә.
- Эрозия мәмерйәләре — һыуҙа эремәй торған тау тоҡомдарының механик йыуылыуы сәбәпле барлыҡҡа килә.
- Боҙ мәмерйәләре — боҙлоҡ эреү сәбәпле хасил була.
- Вулкан мәмерйәләре — һүнгән вулкан кратерында барлыҡҡа килә.
Башҡортостанда бөтә донъяға билдәле бер нисә мәмерйә бар. Күптәре тәбиғәт ҡомартҡыһы тип иғлан ителгән. Улар барыһы ла — карст мәмерйәләре.
Башҡортостандағы мәмейәләр тураһында:
Иҫкәрмәләр[үҙгәртергә | вики-тексты үҙгәртергә]
- ↑ Толковый словарь современного башкирского литературного языка. (под. ред З.Г.Ураксина, 2005)


text:
Республика бюджетының табышы 2013 йылдың ғинуар-мартына ҡарата 2,6 процентҡа артҡан
Башҡортостан Республикаһы бюджетының табышы ғинуар-мартта 27,1 миллиард һум тәшкил итте, ул 2013 йылдың беренсе кварталы һөҙөмтәһенән 2,6 процентҡа күберәк. Бындай яҡынса мәғлүмәттәрҙе БР Финанс министрлығы килтерә.
Һалым һәм һалым булмаған табыштар былтырғы ошо уҡ осорҙоң 19,6 миллиард һумына ҡаршы 21,2 миллиард һум күләмендә йыйылған. Республика ҡаҙнаһын төп тулыландырыу сығанаҡтары – ойошмалар килеменә, физик шәхестәр табышына һалым, акциздар, милек һалымдары һәм дәүләт милеген файҙаланыуҙан табыш.
Республика бюджеты сығымдары 2013 йылдың беренсе кварталына ҡарата 1,5 миллиард һум үҫеш менән 25,5 миллиард һум тәшкил итте. Сығымдарҙың 80 процент самаһы социаль йүнәлешкә эйә.


text:
Башҡортостан Яҙыусылар союзының сираттан тыш съезы күсерелә
7 декабргә билдәләнгән Башҡортостан Яҙыусылар союзының сираттан тыш съезы яҡынса 2012 йылдың февраленә күсерелә. Бындай ҡарар бөгөн республиканың Яҙыусылар союзы идараһы ултырышында көндөң икенсе яртыһында ҡабул ителде.
Алдан хәбәр ителеүенсә, көн тәртибенә Башҡортостан Республикаһы Яҙыусылар союзы идараһы рәйесен һайлауға бәйле мәсьәлә сығарыла.
Әлеге ваҡытта республиканың яҙыусылар ойошмаһы етәксеһе вазифаһын ваҡытлыса Башҡортостандың халыҡ шағиры Ҡәҙим Аралбаев башҡара.


text:
Башҡортостанда һигеҙ миллиардер иҫәпләнә Фото: «Башинформ» мәғлүмәт агентлығы
Башҡортостанда һигеҙ миллиардер иҫәпләнә
Башҡортостанда һигеҙ миллиардер иҫәпләнә Фото: «Башинформ» мәғлүмәт агентлығы
ӨФӨ, 2016 йыл, 14 октябрь. /«Башинформ» мәғлүмәт агентлығы, Сергей Захаров/.
Федераль һалым хеҙмәтенең Башҡортостан буйынса идаралығы мәғлүмәттәренә ярашлы, республикала 2015 йыл өсөн 1 миллиард һумдан ашыу килем тураһында һигеҙ һалым декларацияһы тапшырылған. Шуларҙың икәүһе ҡиммәтле ҡағыҙҙар һәм кисектергеһеҙ килешеүҙең финанс инструменттары менән операцияларҙан алынған килемдәрен күрһәткән, алты декларацияла эшҡыуарлыҡ эшмәкәрлегенә бәйле килем сағылыш тапҡан.
Төбәктә бөтәһе 209 меңдән ашыу декларация ҡабул ителгән һәм теркәлгән. Документтарҙа нигеҙҙә 1 миллион һумға тиклемге килемдең суммаһы күрһәтелгән. Был 195218 декларация йәки уларҙың дөйөм һанынан 93 процент.
13939 декларацияла 1 миллион һумдан ашыу күләмендәге килем билдәләнгән. Шуларҙан 13429 һалым түләүсе 2015 йылда 1 миллиондан 10 миллион һумға тиклем килеме алыуы хаҡында хәбәр иткән. Шуның менән бергә өҫтәмәгә һалым суммаһы 154 миллион һумға күберәк.
Һалым ведомствоһында аңлатыуҙарынса, 10 миллион һумдан күберәк килем буйынса декларациялар һаны йыл һайын арта бара. Былтыр 510 һалым түләүсе ошо хаҡта белдерҙе. Улар иҫәбендә ике нотариус, 371 шәхси эшҡыуар һәм 137 физик берәмек бар.
Бынан тыш, 500 миллион һумдан 1 миллиард һумға тиклемге килем буйынса декларациялар һаны ла артҡан. 2015 йылғы килем буйынса шундай һигеҙ декларация тапшырылған, был 2014 йылғы килем буйынса дүрткә күберәк.


text:
Рөстәм Хәмитов Инвестиция мөхитен яҡшыртыу буйынса йәмәғәт советы ултырышын үткәрҙе Фото: Олег Яровиков
Рөстәм Хәмитов Инвестиция мөхитен яҡшыртыу буйынса йәмәғәт советы ултырышын үткәрҙе
Рөстәм Хәмитов Инвестиция мөхитен яҡшыртыу буйынса йәмәғәт советы ултырышын үткәрҙе Фото: Олег Яровиков
ӨФӨ, 2015 йыл, 22 декабрь. /«Башинформ» мәғлүмәт агентлығы, Александр Смирнов/.
22 декабрҙә республика Хөкүмәте йортонда Башҡортостан Башлығы Рөстәм Хәмитов Инвестиция мөхитен яҡшыртыу буйынса йәмәғәт советы ултырышын үткәрҙе.
– Йылдан-йыл эшҡыуарлыҡ берләшмәһе инвестиция әүҙемлеген арттырһын, ресурстарын инновацияларға йүнәлтһен, эске һәм тышҡы баҙар өсөн көрәшһен өсөн бизнесты алып барыу шарттарын булдырыу – инвестиция мөхитен яҡшыртыу өлкәһендәге тәү сираттағы бурыс, – тине төбәк етәксеһе. – Бөгөн, ике-өс йыл элекке менән сағыштырғанда, Башҡортостанда хәлдәр бер аҙ яҡшырҙы. Беҙ ошо йәһәттән тығыҙ эшләйбеҙ, әммә хәл ителмәгән мәсьәләләр байтаҡ. Мәғлүмәт технологиялары теле менән әйткәндә, эшҡыуарлыҡ өсөн «уңайлы интерфейс» булдырырға кәрәк.
Әлеге ваҡытта бәләкәй һәм урта эшҡыуарлыҡҡа иғтибарҙы йүнәлтеү мөһим, тип билдәләне республика Башлығы.
– Бәләкәй һәм урта эшҡыуарлыҡ позицияларын көсәйтеү иҫәбенә генә республика иҡтисади яҡтан үҫешә ала. Мин был хаҡта күп һөйләнем. Ҙур бизнес, ҙур предприятиелар производстволарын яңыртырға ашыҡмай. Ошо йәһәттән беҙҙә бер ниндәй ҙә үҙгәреш юҡ. Ҙур компаниялар үҙҙәренең тормошо менән йәшәй. Улар биш-ун, ҡайһылары 20-25 йылға план төҙөгән. Бәләкәй, урта эшҡыуарлыҡ иһә бик әүҙем, ул тиҙ арала хәлде үҙгәртә ала, – тип һыҙыҡ өҫтөнә алды Рөстәм Хәмитов.
Ултырыш барышында Рәсәй субъекттарында Инвестиция мөхите торошоноң милли рейтингы һәм Конкуренцияны үҫтереү стандартының иң яҡшы тәжрибәләрен индереү буйынса саралар, шулай уҡ белем биреү объекттарын төҙөү проекты тикшерелде.


text:
Фото:
Республика Башҡортостандың һуңғы Советтар Союзы Геройы менән хушлашты
Фото:
14 августа Бөйөк Ватан һуғышы ветераны, Башҡортостандың һуңғы Советтар Союзы Геройы Тажетдин Баһауетдин улы Ғиләжетдинов оҙаҡ ауырығандан һуң 89-сы йәшендә вафат булды. Бөгөн Өфө гарнизонының Офицерҙар йортонда уның менән хушлашыу үтте.
Башҡортостан Хөкүмәте исеменән республиканың хеҙмәт һәм халыҡты социаль яҡлау министры урынбаҫары Наталья Алмаева ветерандың туғандарының һәм яҡындарының ҡайғыһын уртаҡлашты.
— Бөгөн Башҡортостан үҙенең иң яҡшы улдарының береһе менән хушлаша. Минеңсә, был беҙҙең республика өсөн генә түгел, ә бөтә Рәсәй Федерацияһы өсөн дә ауыр юғалтыу. Сөнки Тажетдин Баһауетдин улы, Советтар Союзы Геройы булараҡ, бөтә совет халҡының ғорурлығы булды. Бөгөн беҙ яҡшы кеше менән генә түгел, тотош дәүер менән хушлашабыҙ, сөнки Тажетдин Ғиләжетдинов – беҙҙең республикала йәшәгән һәм эшләгән һуңғы Советтар Союзы Геройы, — тине Наталья Алмаева.
БР хәрби комиссары вазифаһын ваҡытлыса башҡарыусы Рәмил Баһауетдинов ветеран тормошонан уның һалдат булараҡ иң яҡшы сифаттарын сағылдырған бер нисә факт менән таныштырҙы.
Башҡортостан республика ветерандар советы Президиумы ағзаһы Сабир Йыһаншин Тажетдин Ғиләжетдинов тормошоноң һуғыштан һуңғы осорона туҡталып үтте, ул 44 йыл тирәһе белем биреү системаһында – тәүҙә уҡытыусы, унан һуң мәктәп директоры булып эшләгән.
Республиканың йәштәр сәйәсәте һәм спорт министры урынбаҫары Руслан Ғизәтуллин, фронтовиктың тормошо киләсәк быуындар өсөн өлгө булып тора, тип билдәләне.
Тажетдин Ғиләжетдинов менән хушлашырға, уның туғандары һәм яҡындарынан тыш, Бөйөк Ватан һуғышы ветерандары ла килде.
— Бөгөн бөтә республика үҙенең һуңғы Советтар Союзы Геройы менән хушлаша, улар Башҡортостанда 278 кеше ине, — тине Бөйөк Ватан һуғышы ветераны Рифмир Ҡудашев. – Ваҡыт үтә, йәштәр ҡала. Хушлашыуы ҡыҙғаныс, әлбиттә. Ҡайһы бер ветерандар, минең кеүек үк, уның менән шәхсән таныш булмаһа ла, бында оло хөрмәт йөҙөнән килгән. Радионан был фажиғәле хәбәрҙе ишетеп, бында килеүҙе һәм ветеран менән хушлашыуҙы үҙемдең бурысым тип таптым.


text:
Энергияны һаҡлау технологиялары төҙөлөш үҙҡиммәтен арзанайтасаҡ
Торлаҡ һәм производство биналары проекттарында энергияны һаҡлау технологияларын файҙаланыу популярлаша бара. Был турала Башҡортостан Республикаһыны Төҙөлөш һәм архитектура буйынса дәүләт комитетында үткән кәңәшмәлә техник фәндәр докторы Вадим Бабков хәбәр итте. Уның әйтеүенсә, бындай технологияларҙы индереү реаль иҡтисади файҙа килтерә — тотоноу менән бәйле сығымдар кәмей.
— Энергияны һаҡлауҙы күтәреүҙең төп йүнәлеше булып биналар конструкцияларының принципиаль яңы типтарын ҡулланыу тора, — тине Вадим Бабков. — Мәҫәлән, өс ҡатлы панелдәрҙән тиҙ төҙөлә торған аҙ ҡатлы торлаҡ йорттар. Улар һәр квадрат метр өсөн төҙөлөш үҙҡиммәтен кәметергә булышлыҡ итә. Башҡортостанда өс ҡатлы панелдәр етештереүсе предприятие бар. Шулай уҡ йылылыҡ үткәрмәүсе материалдар файҙаланыу ҙа мөһим. Атап әйткәндә, автоклав газ-бетон стена блоктарын. Улар тышҡы стеналар үҙҡиммәтен кирбес һалыу менән сағыштырғанда ике тапҡырҙан ашыуға кәметә.
Бынан тыш, кәңәшмәлә проект эшләүҙә хаҡтар билдәләү темаһы ла тикшерелде. Проект эштәренең хаҡы, объекттың төрөнә бәйле, ике-өс процент тирәһе тәшкил итә. «БР буйынса төҙөлөштә төбәк хаҡтар билдәләү үҙәге» яуаплылығы сикләнгән йәмғиәте директоры Татьяна Суркованың һүҙҙәренә ҡарағанда, «Башкиргражданпроект» менән «Башжилкоммунпроект»тан тыш, бер проект ойошмаһы ла объекттарға һәм эштәр комплекстарына смета документацияһын төҙөү буйынса билдәләнгән талаптарҙы үтәмәй.


text:
Гран-при-Башҡортостанда
Башҡортостандың халыҡ артисы Рәмил Ғәйзуллин әйтеүенсә, республика артистарына Рәсәйҙең һәм Ҡаҙағстандың 16 халыҡ оркестры коллективы менән көс һынашырға тура килгән. Әйтергә кәрәк, Ҡаҙағстанда милли мәҙәниәткә, халыҡ музыка ҡоралдарына ҙур иғтибар менән ҡарайҙар. Оркестрыбыҙ миҫалында республика тәжрибәһе юғары баһаланды.
Халыҡ-ара конкурста яуланған Гран-при Башҡортостан халыҡ музыка ҡоралдары милли оркестрының беренсе юғары наградаһы түгел. Уҙған йылда ул Магнитогорскиҙа "Европа-Азия" милли музыка ҡоралдары оркестрҙары һәм ансамблдәренең халыҡ-ара фестиваль-конкурсында иң яҡшыларҙан тип танылды.


text:
500 самаһы Бөйөк Ватан һуғышы ветераны шифаханала дауаланыуға путевка алды
Рәсәй Федерацияһында 12 меңдән ашыу Бөйөк Ватан һуғышы ветераны, шулай уҡ уларға тиңләштерелгән категория граждандары Еңеү көнө алдынан санатор-курорт дауаланыуға путевка алды, тип хәбәр итә РФ Социаль страховкалау фонды рәсми сайты. Бында май башына путевка алыу тураһында тапшырылған ғаризалар һаны 30 меңдән ашып китте. Һуғыш инвалидтарын һәм ветерандарын шифаханала дауалауҙы ойоштороу тураһында мәғлүмәт Фондтың төбәк бүлексәләренән көн һайын килә; бөтә путевкалар медицина күрһәтмәләренә ярашлы бирелә, тип билдәләнә белдереүҙә.
РФ Социаль страховкалау фонды мәғлүмәттәренә ҡарағанда, иң күп ғаризалар быйыл мартта килде, шул уҡ ваҡытта дүрт меңдән ашыу путевка бирелгән. Апрелдә бирелгән путевкалар һаны алты меңдән ашыу тәшкил итә. Иң күп путевкалар Үҙәк һәм Төньяҡ-Көнбайыш федераль округтарында бирелгән — һәр береһендә өс мең тирәһе; Волга буйы федераль округында ике меңгә яҡын путевка тапшырылған.
Башҡортостанда 1 майға Бөйөк Ватан һуғышында ҡатнашыусыларҙан 760 ғариза биреүсенән 500 кеше санатор-курорт дауалауға путевка алды. Улар башлыса республика биләмәһендә урынлашҡан шифаханаларҙа ял итә.


text:
Фото:
Рөстәм Хәмитов: «Көслө предприятиелар – көслө Республика»
Фото:
Башҡортостан Президенты Рөстәм Хәмитов 13 июлдә республиканың эре сәнәғәт предприятиелары етәкселәре һәм эре эшҡыуарҙары менән осрашты. Республика башлығы төбәктең беренсе ярты йыллыҡтағы социаль-иҡтисади күрһәткестәре тураһында һөйләне.
Ул сәнәғәт етештереү күләмдәре буйынса Башҡортостандың тотороҡло урында килеүен билдәләне. Тәүге ярты йыллыҡта ул 110 процент тәшкил иткән. Был уртаса күрһәткестән юғарыраҡ. Президент әйтеүенсә, май-июндә республика сәнәғәте һөҙөмтәле эшләгән.
— Дөйөм алғанда, был беҙҙең сәнәғәт комплексының тотороҡло һәм ышаныслы эшләүе тураһында һөйләй, — тип билдәләне Рөстәм Хәмитов.
Һалым йыйыу буйынса республика Рәсәй субъекттары исемлегендә уртала килә. Республика ҡаҙнаһына керемдәр йыллыҡ пландың 60 процентын тиерлек тәшкил иткән.
Рөстәм Хәмитов әйтеүенсә, үҫеш күҙлегенән ҡарағанда, Башҡортостандың эре сәнәғәт предприятиелары менән һатылған тауарҙар күләме күрһәткестәре лә насарҙан түгел. Предприятие хеҙмәткәрҙәренең эш хаҡы артыуы ла һиҙелә.
Президент төбәктәге эре предприятиеларҙың барыһында ла тиерлек булған һәм урындағы хәлдәрҙе бик яҡшы белә. Ул конструктив һөйләшеү дауамында инвестициялар йәлеп итеү юлдары хаҡында уйларға тәҡдим итте.
Предприятие етәкселәре республика башлығы менән яңы пландары, производствоны үҫтереү идеялары менән уртаҡлашты.
— Беҙ Башҡортостанда эшләү өсөн уңайлы шарттар тыуҙырабыҙ,— тине осрашыуҙа Рөстәм Хәмитов. — Инвесторҙар йәлеп итеү өсөн бер нисә закон ҡабул ителде.
Рөстәм Зәки улы билдәләүенсә, производствола инновациялар индереп, предприятиелар үҙҙәре инвесторҙар ролендә сығыш яһай ала.
– Көслө предприятиелар – ул көслө иҡтисад – көслө республика, — тип һыҙыҡ өҫтөнә алды Башҡортостан Президенты.


text:
Башҡортостан йәштәренең ғилми проекттары «Рәсәйҙең милли байлығы» исемен алыуға дәғүә итә
Башҡортостан йәштәре «Рәсәйҙең милли байлығы» конкурсының һуңғы турына үтте. Республиканан йомғаҡлау этабында мәғариф учреждениеларының 20-нән ашыу студенты һәм уҡыусылары сығыш яһаясаҡ, улар барыһы ла ситтән тороп үткәрелгән һайлап алыу турында еңеүселәр.
Мәскәүҙә конкурсанттарға мәҙәни мираҫ, тарих, экология, йәшәү эшмәкәрлеге хәүефһеҙлеге, иҡтисад, психология, социология, философия, биология һәм техник ижад кеүек төрлө йүнәлештәрҙәге эштәрен яҡларға тура киләсәк. Презентация 1 апрелдә үтәсәк. Конкурс еңеүселәренә дипломдар һәм көмөш маҡтау билдәләре тапшырыласаҡ.
Хәтерегеҙгә төшөрәйек, «Рәсәйҙең милли байлығы» конкурсы йыл һайын һәләтле йәштәрҙең иң перспективалы проекттарын асыҡлау һәм уларға булышлыҡ итеү маҡсатында үткәрелә.


text:
Фото:
Өфөлә Ғабдулла Туҡай иҫтәлегенә арналған кисә үтте
Фото:
Йома, 25 майҙа, Мостай Кәрим исемендәге Милли йәштәр театрында бөйөк татар шағиры Ғабдулла Туҡайҙың Өфөгә килеүенә 100 йыл тулыуға арналған шиғриәт кисәһе үтте. Байрамды Башҡортостан Яҙыусылар союзы рәйесе Риф Тойғонов асып ебәрҙе. Ул тамашасыларға Ғабдулла Туҡайҙың 1912 йылда ике тапҡыр Өфөлә булыуы, уның Мәжит Ғафури, башҡа башҡорт шағирҙары һәм яҙыусылары, урындағы интеллигенция вәкилдәре менән осрашыуы, ҡымыҙ менән дауаланыуы тураһында һөйләне.
Кисәлә Башҡортостандың танылған шағирҙары – Абдулхаҡ Игебаев, Ҡәҙим Аралбаев, Хәсән Назаров, Ирек Кинйәбулатов, Йомабикә Ильясова, Тамара Искәндәриә, Хәлисә Мөҙәрисова, Салауат Рәхмәтулла, Рәдиф Тимершин, Риф Мифтахов, Дамир Шәрәфетдинов, Марис Назиров һәм башҡа бик күп әҙиптәр ҡатнашты. Улар үҙҙәренең Ғабдулла Туҡайға бағышланған шиғырҙарын уҡып ишеттерҙе.
Татарстан әҙәбиәте вәкилдәре – ТР Яҙыусылар союзы рәйесе Рәфис Ҡорбанов, Татарстандың халыҡ шағиры Рәдиф Ғаташ, күренекле драматург Данил Сәлихов Туҡай иҫтәлегенә арналған кисәнең хөрмәтле ҡунаҡтары булды. Шулай уҡ кисәлә Дағстандан килгән ҡунаҡ – ҡумыҡ телендә сыҡҡан ҡатын-ҡыҙҙар журналы мөхәррире Рухият Устарханова үҙ телендә ялҡынлы сығышы менән тамашасыларҙы таң ҡалдырҙы. Ул Ғабдулла Туҡай ижадының барлыҡ төрки халыҡтар өсөн ҙур әһәмиәте тураһында һөйләне.
Башҡорт дәүләт филармонияһы артистарының йырҙары һәм бейеүҙәре, шулай уҡ Башҡорт дәүләт педагогия университетының филология факультеты студенттарының концерт номерҙары кисәгә йәм өҫтәне.
Йола буйынса, Ғабдулла Туҡайға арналған барлыҡ саралар «Туған тел» йырын башҡарыу менән тамамлана. Әлеге сара аҙағында ла Туҡай һүҙҙәренә яҙылған матур йыр яңғыраны.


text:
Башҡортостанда алданған өлөшсөләр мәсьәләләре буйынса штаб булдырылдыФото: Олег Яровиков
Башҡортостанда алданған өлөшсөләр мәсьәләләре буйынса штаб булдырылды
Башҡортостанда алданған өлөшсөләр мәсьәләләре буйынса штаб булдырылдыФото: Олег Яровиков
Башҡортостанда алданған өлөшсөләрҙең мәсьәләләрен хәл итеү менән махсус булдырылған штаб шөғөлләнәсәк, уға республика Хөкүмәте Премьер-министрының беренсе урынбаҫары Рәүф Ноғоманов етәкселек итәсәк. Был хаҡта 25 сентябрҙә үткән кәңәшмәлә Башҡортостан Президенты Рөстәм Хәмитов хәбәр итте. Кәңәшмәлә алданған граждандарҙың торлаҡ мәсьәләләрен хәл итеү юлдары тикшерелде.
Президент һүҙҙәренсә, бөгөнгө көндә һүҙ тәү сиратта өс проблемалы объект хаҡында бара. Улар Өфөнөң «Ҡояшлы», «Йәшел яр» һәм «Седьмое небо» торлаҡ комплекстарында урынлашҡан.
— Дөйөм алғанда, республикала барлыҡ проблемалы йорттарҙы төҙөп бөтөр өсөн йәнә 2,5 миллиард һум самаһы аҡса кәрәк. Был ғәйәт ҙур ресурстар, — тип билдәләне Рөстәм Хәмитов. – Бынан зыян күргән кешеләрҙе ауыр хәлдә ҡалдырмаҫ өсөн, был аҡсаларҙы табырға тейешбеҙ. Өлөшсөләрҙең урланған аҡсаларын ҡайтарып, был мәсьәләне хәл итеүгә тотонолған бюджет средстволарын өлөшләтә ҡайтарып була. Бында профессиональ рәүештә хоҡуҡ һаҡлау органдары эшләргә тейеш. Алдаҡсыларҙы йәлләргә ярамай, улар быға лайыҡ түгел. Уларҙың ҡылыҡтары өсөн хәҙер бюджет түләй. Ә ул аҡсалар беҙҙең граждандарҙың социаль ихтыяждарына йүнәлтелергә тейеш.
Шул уҡ ваҡытта, Президент билдәләүенсә, хоҡуҡ һаҡлау органдары артыҡ әүҙемлек күрһәтмәй. 24 енәйәт эше буйынса (алданған өлөшсөләр мәсьәләләре буйынса републикала тап шуның сама эш ҡуҙғатылған) бығаса тик бер генә кеше яза алған. Ул — «Уфагражданстрой» тресы асыҡ акционерҙар йәмғиәтенең генераль директры Бабенко, ул һигеҙ йылға хөкөм ителгән.
— Кешеләрҙе бәләкәй сумма урлаған өсөн оҙайлы сроктарға хөкөм итәләр, ә бында мутлашыусылар халыҡтың дөйөм алғанда миллиардлаған аҡсаһын урлаған. Ә алданғандар – үҙҙәренең торлағын һатып, юғары процентлы кредит алған, туғандарынан, дуҫтарынан бурысҡа алған бай булмаған кешеләр. Урланған аҡсаларҙы табыу һәм уларҙы ҡайтарыу хоҡуҡ һаҡлау органдарының бурысы ғына түгел, ә намыҫ эше лә, — тип белдерҙе Президент.
Яңы булдырылған штабҡа Президент «хоҡуҡ һаҡлау структуралары менән тығыҙ бәйләнештә эшләргә» ҡушты. Урланған средстволарҙы мөмин тиклем тулы кимәлдә ҡайтарыу зарур, сөнки бюджетта ундай аҡса юҡ.
Рәүф Ноғоманов билдәләүенсә, ҡалған объекттарҙы ҡаҙна средстволарынан тыш та төҙөп бөтөп буласаҡ. Бының өсөн банктан кредит алынасаҡ, төҙөүселәрҙең әйләнештәге аҡсалары йәлеп ителәсәк.


text:
Ислам дине хоҡуғын белеүселәр өфөлөләргә консультация бирәсәк
«Байтул Мал» фонды шәриғәт өлкәһендә халыҡ өсөн консультациялар ойоштормаҡсы. Фонд директоры Артур Нәсибуллов хәбәр итеүенсә, халыҡ менән эшләү өсөн ислам дине хоҡуғы өлкәһендәге белгестәр саҡырыласаҡ. Төп талап – Рәсәйҙең йәки сит илдең ислам уҡыу йортон тамамлауҙы белдергән дипломдың булыуы. Дәғүә итеүселәр фонд ҡарамағындағы квалификация комиссияһы алдында һынау тоторға тейеш. Һынауҙы уңышлы үткәндәргә мосолман хоҡуғы буйынса советник сертификаты биреләсәк.
Советниктарға граждандар ҙа, юридик шәхестәр ҙә мөрәжәғәт итә ала. Белгестәр мосолман илдәрендә эшләргә йәки сит ил предприятиелары менән хеҙмәттәшлек итергә теләүселәргә лә ярҙам итәсәк.
Фондтан хәбәр итеүҙәренсә, биш кеше сертификат алырға һәм халыҡҡа консультация бирергә теләк белдергән дә инде.


text:
Баҡсасылар өсөн электр энергияһы арзанайҙы
Башҡортостандың Тарифтар буйынса дәүләт комитеты баҡсасылар өсөн электр энергияһына яңы тарифтар билдәләне. Йыл башында ғәмәлдәге норматив акттарына ярашлы баҡсасылар «халыҡ» категорияһына тиңләштерелгәйне һәм уларға электр энергияһы өсөн хаҡ ҡала халҡы тарифтары кимәлендә билдәләнгәйне – киловатт-сәғәт өсөн 1 һум 74 тиндән.
Хәҙер иһә, БР Тарифтар буйынса дәүләт комитеты хәбәр итеүенсә, баҡсасылар киловатт-сәғәт өсөн 1 һум 21 тин түләйәсәк. Хәтерегеҙгә төшөрәбеҙ, 2010 йылдың мартында Рәсәй Президенты Дмитрий Медведев коммуналь хеҙмәтләндереүҙәр өсөн тарифтарҙы арттырыуҙың билдәле бер сиктәрен күҙәтеүгә саҡырҙы.
Федераль закондарға ярашлы, РФ субъекттары башҡарма власть органдары баҡсасылар, коммерция булмаған дача берләшмәләре өсөн электр энергияһына түләү нормативтарын үҙ аллы билдәләргә хоҡуҡлы. Башҡортостан Тарифтар буйынса дәүләт комитеты шулай эшләне лә.


text:
Өфө районының һайлау комиссияларына 333 кандидат тәҡдим ителде
Өфө районының участка һайлау комиссияларына төрлө субъекттар тарафынан 333 кандидат тәҡдим ителде. Участка һайлау комиссиялары ағзаларының күпселек өлөшө муниципаль райондың вәкәләтле органы менән тәҡдим ителә. Муниципаль райондың территориаль һайлау комиссияларына тәҡдимдәр ҡабул итеү дауам итә. Ҡануниәттең яңы талаптарына ярашлы, хәҙер участка һайлау комиссиялары даими нигеҙҙә биш йыл дауамында эшләйәсәк, тип хәбәр иттеләр БР Үҙәк һайлау комиссияһынан.
Территориаль комиссия рәйесе Сергей Жуков «Берҙәм Рәсәй», КПРФ, ЛДПР, «Ғәҙел Рәсәй» партиялары вәкилдәре менән закон менән билдәләнгән ваҡыт эсендә партияларҙан кандидаттар исемлектәрен ҡабул итеү мәсьәләләре буйынса осрашыуҙар үткәрҙе.
Иҫегеҙгә төшөрәбеҙ, участка һайлау комиссияларының яңы составы 2013 йылдың 1 мартынан эшләй башлаясаҡ. Унда сәйәси партиялар, муниципаль берәмектең вәкәләтле органы һәм һайлаусылар йыйылыштары вәкилдәре инәсәк.
Өфө районының участка һайлау комиссияларын формалаштырыуҙың яңылығы резерв булдырыуҙа. Уның составына һайлау ҡануниәтен белгән һәм мәғлүмәт технологияларын үҙләштергән кешеләр инәсәк.


text:
Башҡортостан Хөкүмәтендә Венгрия менән хеҙмәттәшлек мөмкинлектәре тикшерелде
ӨФӨ, 2016 йыл, 31 май. /«Башинформ» мәғлүмәт агентлығы, Галина Бахшиева/.
Башҡортостан Хөкүмәтендә республика Хөкүмәте Премьер-министры Рөстәм Мәрҙәнов Венгрияның Ҡазандағы Генераль консулы Ференц Контра менән осрашты. Сарала Башҡортостандың иҡтисади үҫеш министры Сергей Новиков ҡатнашты.
Яҡтар сәнәғәт, ауыл хужалығы, инфраструктура, юл төҙөлөшө һәм мәҙәниәт өлкәһендә үҙ-ара хеҙмәттәшлек мөмкинлектәрен тикшерҙе.
Башҡортостан Иҡтисади үҫеш министрлығының матбуғат хеҙмәтендә хәбәр итеүҙәренсә, әлеге ваҡытта Венгрия — Башҡортостандың ҙур тышҡы сауҙа партнерҙарының береһе. Тауар әйләнешенең төп өлөшөн республика яғыулыҡ-энергетика комплексының продукцияһын экспортлау тәшкил итә.
Һуңғы мәғлүмәттәр буйынса, төбәктә Венгрия капиталы ҡатнашлығында ойошторолған өс предприятие теркәлгән.


text:
Өфөлә БР Йәш журналистар мәктәбе үҙ эшен башлай
3 апрелдә Өфөлә Башҡортостан Республикаһы Йәш журналистар мәктәбенең беренсе дәресе башлана. Уҡыу Рәсәй дәүләт социаль университетының Өфө филиалында, Коммунистик урамы, 39 адресы буйынса уҙасаҡ. 17 сәғәттә башлана.
Уҡыуҙар программаһында – Мәктәп тыңлаусыларының үҙ презентацияһы, уҡыу программаһына һәм эш маҡсаттарына фекер алышыу, төп ҡағиҙәләр төҙөү.
Бөтәһе 175 заявка тапшырылған. Конкурс һайлап алыуынан Йәш журналистар мәктәбенә Өфөнөң юғары һәм урта белем биреү йорттарынан 80 студент үтә. Тыңлаусылар араһында – Башҡорт дәүләт университетының, педагогия, авиация, нефть, медицина университеттарының студент гәзиттәре журналистары. Шулай уҡ киләсәктә журналистика факультетына уҡырға инергә теләүсе уҡыусылар ҙа бар.
Дәрестәрҙе аҙна һайын кесе йома 17 сәғәттән алып 20 сәғәткә тиклем уҙғарырға планлаштыралар. Уҡыуҙар бушлай.
— Анкеталар һәм эсселар мин күҙ алдыма килтергәндән дә күберәк булды. Был БР Йәш журналистар мәктәбенә ҡыҙыҡһыныу барлығын һөйләй, ә иң мөһиме – был проект көнүҙәк һәм кәрәкле. Беҙҙе ҡыҙыҡ һәм уңышлы эш көтә тип уйлайым — тип һөйләне проект етәксеһе, БР Дәүләт Йыйылышы ҡарамағындағы Йәштәр палатаһы ағзаһы, Рәсәй йәштәренең «Мәғлүмәт ағымы» төбәк проекты кураторы Елена Арямнова. — Уҡыуға ингән тыңлаусылар исемлеге социаль селтәрҙә БР Йәш журналистар мәктәбе төркөмөндә баҫылған. Оҙаҡламай БР Йәш журналистар мәктәбенең сайты эшләй башлаясаҡ, унда буласаҡ ҡаурый акулаларының эштәре баҫыласаҡ.


text:
Рөстәм Хәмитов Венгрияның Рәсәйҙәге Илсеһе Иштван Ийдярто менән осраштыФото: Олег Яровиков
Рөстәм Хәмитов Венгрияның Рәсәйҙәге Илсеһе Иштван Ийдярто менән осрашты
Рөстәм Хәмитов Венгрияның Рәсәйҙәге Илсеһе Иштван Ийдярто менән осраштыФото: Олег Яровиков
16 октябрҙә Республика йортонда Башҡортостан Президенты Рөстәм Хәмитов Венгрияның Рәсәйҙәге Ғәҙәттән тыш һәм Тулы хоҡуҡлы Илсеһе Иштван Ийдярто менән эш осрашыуы үткәрҙе. Унда иҡтисади өлкәлә хеҙмәттәшлек итеү мәсьәләләре, шулай уҡ берлектәге гуманитар проекттарҙы тормошҡа ашырыу мөмкинлектәре тикшерелде, тип хәбәр иттеләр республика башлығының матбуғат хеҙмәтенән.
Рөстәм Хәмитов билдәләүенсә, әлеге ваҡытта Башҡортостан менән Венгрия араһындағы мөнәсәбәттәр яҡшы үҫтерелә, әммә үҙ-ара килешеп эш итеү мөмкинлектәре тулы кимәлендә ҡулланылмай. Республика Президенты юғары технологиялар, ауыл хужалығы, туризм, һаулыҡ һаҡлау, нефть эшкәртеү өлкәләрендә бәйләнештәрҙе әүҙемерәк үҫтерергә тәҡдим итте. «Белгестәрегеҙ беҙгә «Ҙур химия» халыҡ-ара форумында ҡатнашыу өсөн генә түгел, ә үҙҙәренең технологиялары менән дә килһен өсөн, һеҙҙең нефть эшкәртеү заводтары, химия комбинаттары менән хеҙмәттәшлек итергә әҙербеҙ. Беҙ химия йүнәлешен әүҙем үҫтерергә теләйбеҙ, газ химияһы алдағы ваҡытта республиканың химия индустрияһын үҫтереүҙә өҫтөнлөклө йүнәлештәрҙең береһе буласаҡ», — тине Башҡортостан Президенты.
Венгрия Илсеһе һүҙҙәренсә, Венгрия менән Башҡортостандың үҙ-ара килешеп эш итеүе көрсөккә тиклемге осорҙағы кеүек үк әүҙем үҫтерелмәй. «Хәҙер беҙ көрсөктән һуңғы шарттарҙа эшләргә бурыслыбыҙ. Башҡортостан Венгрия өсөн – ҙур мөмкинлектәре булған партнер. Башҡортостанда уңышлы эшләгән предприятиелар күп, республика беҙҙе ҡыҙыҡһындырған төрлө продукция етештерә», — тине Иштван Ийдярто.


text:
Республиканан студенттар Ҡаһирәгә уҡырға китте
Башҡортостандан БР мосолмандарының Диниә назараты йүнәлтмәһе буйынса Египетта Әл-Әзһәр Халыҡ-ара ислам университетында дини белем алыусы студенттар Ҡаһирәгә имен-аман килеп етте.
БР мосолмандары Диниә назараты матбуғат хеҙмәтенән хәбәр итеүҙәренсә, Ҡаһирәлә бөгөн республикабыҙҙан 50 шәкерт уҡый. Уларҙың дүртәүһе университеттың төрлө факультеттарына быйыл уҡырға инде. Университетта электән уҡыған йәштәрҙең күбеһе йәй көнө Башҡортостан райондарында практика үтте һәм үҙҙәре тураһында тик ыңғай ғына фекер ҡалдырҙы. Имамдар уларға яҡшы характеристика яҙып бирҙе.


text:
Фото:
Шәһит Хоҙайбирҙин исемендәге премияға дәғүә итеүселәрҙән документтар ҡабул ителә
Фото:
Башҡортостан Республикаһы Хөкүмәте ҡарамағындағы Шәһит Хоҙайбирҙин исемендәге премияларҙы биреү буйынса комиссия сираттағы тапҡыр документтар ҡабул ителеүе тураһында иғлан итте.
Шәһит Хоҙайбирҙин исемендәге премия тураһындағы положениеға ярашлы, ул 2009 йылдың сентябренән 2010 йылдың авгусына ҡәҙәр гәзит һәм журналдарҙа баҫылған, радио һәм телевидение аша тапшырылған, айырым китап итеп сығарылған, халҡыбыҙҙың тарихи үткәне һәм замандаштарыбыҙҙың образдары тәрән сағылдырылған, иҡтисад, социаль тормош, мәҙәниәт, экология, этика проблемалары күтәрелгән, уларҙы хәл итеү юлдары күрһәтелгән журналистика өлкәһендәге иң яҡшы әҫәрҙәр өсөн БР һәм РФ Журналистар союзы ағзаларына бирелә.
Шәһит Хоҙайбирҙин исемендәге премияға дәғүә итеүгә әҫәрҙәрҙе республика Журналистар союзы идараһы, гәзит, журнал редакциялары, "Башҡортостан" телерадиокомпанияһы дәүләт унитар предприятиеһы, урындағы теле- һәм радиостудиялар, дәүләт власы һәм идаралығы органдары күрһәтә.
Материалдар түбәндәге адрес буйынса 1 сентябргә тиклем ҡабул ителә: 450077, Өфө, Кирова урамы, 45, БР Элемтә һәм киң коммуникациялар министрлығы (үҙгәртеп ҡоролғанға тиклем — БР Хөкүмәте ҡарамағындағы Матбуғат, нәшриәт һәм полиграфия эштәре буйынса идаралыҡ). Бәйләнеш өсөн телефондар : (347) 273-51-50, 250-78-40.


text:
Башҡортостан туристары Дондағы Ростов ҡалаһы эргәһендә аварияға осраған
Стәрлетамаҡ туристары М-21 трассаһында ҙур аварияға осраған. Был хаҡта Дондағы Ростов ҡалаһының яңылыҡтар порталы хәбәр итә. Шишәмбе 5 сәғәт 40 минут тирәһендә Морозовск ҡалаһынан ете километр алыҫлыҡта «Волга» автомобиле менән Neoplan автобусы бәрелешкән. Автобуста 79 кеше булған, Башҡортостан туристары Анапанан ҡайтып килгән.
«Волга» автомобилендә булған водитель һәм бер пассажир ауыр йәрәхәттәр алған, ете йәшлек бала уны дауаханаға алып китеп барғанда йән биргән. Автобуста өс кеше зыян күргән – 39 йәшлек водитель, 58 йәшлек ир һәм 54 йәшлек ҡатын. 46 кеше икенсе автобусҡа күсеп ултырып, юлын дауам иткән. Ҡалғандары Морозовск ҡалаһының 6-сы мәктәбендә урынлаштырылған.
Алдан фараз итеүҙәренсә, авария «Волга» автомобиленең 24 йәшлек водителе ғәйебе менән булған, ул ҡаршы полосаға сыҡҡан.


text:
15 сентябрҙә Башҡорт-ғәрәп дуҫлығы йәмғиәте ғәрәп илдәренән студенттар менән осрашыу үткәрә
15 сентябрҙә «Башҡорт-ғәрәп дуҫлығы йәмғиәте» республика йәмәғәт ойошмаһы республикабыҙҙың юғары уҡыу йорттарында белем алыусы ғәрәп илдәре студенттары менән осрашыу үткәрә. Осрашыуҙа БР Президенты Хакимиәтенән, М.Аҡмулла исемендәге Башҡорт дәүләт педагогия университетынан вәкилдәр, Йәмғиәттең Дүртөйлө филиалы етәксеһе ҡатнашасаҡ.
Осрашыу үтәсәк адрес: Өфө ҡалаһы, К.Маркс урамы, 3-сө йорт, 212-се кабинет. Сара 18 сәғәттә башлана.


text:
Өфө уҡытыусыларының август кәңәшмәһе яңы форматта үтәсәк
Өфөлә 21 августа Дәүләт академия рус драма театрында баш ҡаланың белем биреү учреждениелары хеҙмәткәрҙәренең кәңәшмәһе үтә. Уҡытыусылар кәңәшмәһенең төп темаһы – заманса социаль-иҡтисади шарттарҙа ҡаланың мәғариф системаһы менән идара итеүҙең инновацион механизмдары.
Өфө хакимиәтенән хәбәр итеүҙәренсә, кәңәшмә яңы форматта үтәсәк. Унда 15 мәғлүмәт майҙансығы эшләйәсәк. Пленар ултырышта тармаҡ мәсьәләләренә һәм заманса идара итеү алымдарына арналған докладтар уҡып ишеттереләсәк. Фекер алышыу майҙансыҡтары форматында төп, мәктәпкәсә һәм өҫтәмә белем биреү мәсьәләләре тикшереләсәк.
Сара 9.00 сәғәттә башлана.


text:
Ауылдарҙы урман янғындарынан һаҡлау буйынса саралар күрелә
Башҡортостанда урманға яҡын урынлашҡан 500-ҙән ашыу ауыл иҫәпләнә. Шуға күрә БР Урман хужалығы министрлығы менән 1 июнгә тиклем тораҡ пункттарға яҡын урман массивтарында янғынға ҡаршы саралар үткәреләсәк.
Улар араһында — минералләнгән һыҙаттар булдырыу, был һыҙаттар дөйөм алғанда 1300 километрға һуҙыласаҡ. Ошонда уҡ ярынтылар һалыу ҙа инә. Уларҙың оҙонлоғо яҡынса 270 километрға тиң буласаҡ.
Бынан тыш, янғын сығыу хәүефе булған участкаларҙы контролдә тотоп яндырыу планлаштырыла, уларҙың дөйөм майҙаны 300 гектарҙан аша. Шулай уҡ 400 гектар майҙанда ултыртылған урмандар сүп-сарҙан таҙартыласаҡ, тип хәбәр иттеләр БР Урман хужалығы министрлығының матбуғат хеҙмәтенән.


text:
Төбәктә йәшәүселәр ипотека өсөн айына уртаса 18 мең һум түләй Фото: Олег Яровиков
Төбәктә йәшәүселәр ипотека өсөн айына уртаса 18 мең һум түләй
Төбәктә йәшәүселәр ипотека өсөн айына уртаса 18 мең һум түләй Фото: Олег Яровиков
ӨФӨ, 2016 йыл, 20 апрель. /«Башинформ» мәғлүмәт агентлығы, Олеся Серёгина/.
Башҡортостанда йәшәүселәр ипотека өсөн уртаса 18,097 мең һум түләй. Ошо күрһәткес буйынса республика «СеверИнформ» мәғлүмәт-аналитика агентлығы төҙөгән рейтингта 50-се урынды биләй. Эксперттар Рәсәйҙең Үҙәк банкы һәм Росстат мәғлүмәттәренә нигеҙләнеп тикшереү үткәргән.
Республикала ипотека торлаҡ кредитының уртаса күләме — 1,439 миллион һум, кредит буйынса ставка 12,59 процент тәшкил итә. Төбәктә йәшәүселәрҙең уртаса айлыҡ килеме 24,9 мең һумға баһалана.
Рейтингка ярашлы, ипотека өсөн иң күп түләүселәр — мәскәүҙәр. Илдең баш ҡалаһында ипотеканың уртаса суммаһы — 3,5 миллион һум, айлыҡ түләү 42 мең самаһы тәшкил итә. Ульяновск, Киров һәм Кострома өлкәләрендә 15 меңдән аҙыраҡ түләйҙәр.
Рәсәй буйынса ипотеканың уртаса күләме — 1,741 миллион һум, кредит ставкаһы — 12,22 процент һәм айлыҡ түләү 21,061 мең һум тәшкил итә.


text:
Республика хәрби-патриотик йырҙар конкурсында БДАУ-ның «Йәшлек» ансамбле Гран-при яуланыФото: Андрей Старостин | Видео: Ринат Исҡужин, Мирон Доровских
Республика хәрби-патриотик йырҙар конкурсында БДАУ-ның «Йәшлек» ансамбле Гран-при яуланы
Республика хәрби-патриотик йырҙар конкурсында БДАУ-ның «Йәшлек» ансамбле Гран-при яуланыФото: Андрей Старостин
ӨФӨ, 2015 йыл, 7 май. /«Башинформ» мәғлүмәт агентлығы, Гөлфиә Акулова/.
Башҡорт дәүләт аграр университетының «Йәшлек» ансамбле «Бөйөк Еңеүҙе данлап!» республика хәрби-патриотик йырҙар конкурсында Гран-приға лайыҡ булды. Шаршамбы, 6 майҙа, БДАУ-ның Йәштәр һарайында үткән гала-концертта йыл һайын ойошторолған йыр бәйгеһенең еңеүселәре иғлан ителде. Сараға Бөйөк Ватан һуғышы һәм локаль һуғыштар ветерандары, ҡала йәштәре саҡырылғайны.
«Ансамблдәр» номинацияһында (18-30 йәш) Салауат музыка колледжының «Melody Mix» ансамбле, Стәрлебаш районынан Регина менән Венера Әхмәроваларҙың дуэты, М.Аҡмулла исемендәге БДПУ-ның «Вариация» ансамбле республика конкурсы лауреаттары булды. БДАУ-нан Евгений Пастухов менән Эльвира Рәҡипова, Стәрлетамаҡ район мәҙәниәт һарайынан Ринат Ибраһимов ошо йәш категорияһында иң яҡшы башҡарыусылар тип танылды. 13-17 йәштәрҙәге «Ансамблдәр» номинацияһында Дәүләкән районынан «Ивалён», Ағиҙел ҡалаһынан «Ноктюрн», Мәләүездән «Фьюжн» ансамблдәре, Өфөнән «Ассоль» вокаль-бейеү студияһы еңеү яуланы. Өфөнөң 97-се дөйөм белем биреү мәктәбе уҡыусыһы Илдар Башмаков, баш ҡаланың «Йәшлек» үҫмерҙәр клубы тәрбиәләнеүсеһе Рафаэль Ғилморахманов, «Максимум» ижади үҫеш үҙәгенән Диана Иванова, Алһыу Хәйретдинова («Йәш ижадсы» йәштәр үҙәге) ошо йәш категорияһында иң яҡшы солистар тип билдәләнде. «Автор-башҡарыусы» номинацияһында Краснокама районынан Елена Доронина лауреат исемен алды. Ул үҙе яҙған йырын тәҡдим итте.
Гала-концертта 22 билдәле композиция яңғыраны, бәйгеселәр фильмдарҙан, мюзиклдарҙан һәм спектаклдәрҙән Тыуған ил, батырлыҡ, дуҫлыҡ һәм тоғролоҡ тураһында йырҙар башҡарҙы.


text:
Төбәктә көслө ел йорттарҙың, мәктәптең һәм клубтың ҡыйыҡтарын емергән Фото: Олег Яровиков
Төбәктә көслө ел йорттарҙың, мәктәптең һәм клубтың ҡыйыҡтарын емергән
Төбәктә көслө ел йорттарҙың, мәктәптең һәм клубтың ҡыйыҡтарын емергән Фото: Олег Яровиков
ӨФӨ, 2016 йыл, 7 июнь. /«Башинформ» мәғлүмәт агентлығы, Эльмира Сабирова/.
Борай районы Шабай ауылында көслө дауыл йорттарҙың, мәктәптең һәм клубтың ҡыйыҡтарын алып осорған, тип хәбәр итте «Башинформ» агентлығына район хакимиәте башлығы Борис Нурисламов.
Республика Ғәҙәттән тыш хәлдәр министрлығында аңлатыуҙарынса, 6 июндә киске сәғәт етеләр тирәһендә Борай районында дауыл ҡупҡан, уның тиҙлеге секундына 23 метрға еткән. Шабай ауылы ғәрәсәт уртаһында тороп ҡалған. Һөҙөмтәлә шәхси йорттарҙың, мәктәптең һәм клубтың ҡыйыҡтары емерелгән. Бынан тыш, электр тапшырыу линиялары өҙөлгән һәм электр энергияһын биреү туҡтатылған. Был ауылда 160 кеше йәшәй.
Зыян күргән йорт хужалары ниндәй күләмдә компенсация аласағы әле асыҡлана. Борис Нурисламов әйтеүенсә, страховкаланған йорттар тураһында дөрөҫ мәғлүмәттәр кәрәк.


text:
Башҡортостанда иң яҡшы эшсе-2014 исеменә полиция майоры, тележурналист, тарих уҡытыусыһы дәғүә итә
Башҡортостан предприятиелары һәм ойошмаларының эшсе йәштәре араһында «Эшсе-2014» Республика конкурсының финалы шишәмбе, 29 апрелдә, Салауат ҡалаһының «Ағиҙел» мәҙәни-ял итеү үҙәгендә үтәсәк.
Һөнәри оҫталыҡтың смотры йәштәр араһында төп эшсе һөнәрҙәренең абруйын күтәреү маҡсаты менән бишенсе тапҡыр ойошторола.
БР Йәштәр сәйәсәте һәм спорт министрлығының матбуғат хеҙмәтенән хәбәр итеүҙәренсә, конкурс өс этапта уҙғарыла. Беренсеһе февралдә старт алды, ай дауамында республиканың ҡала һәм райондарында һайлап алыу туры уҙғарылды. Беренсе этап еңеүселәре ойоштороу комитетына ҡатнашыуға заявка, анкетаны һәм үҙенең эше тураһында видеоматериалдар ебәрҙе. Икенсе турға тапшырылған материалдар буйынса белдекле жюри ағзаларына конкурс финалсыларын билдәләргә кәрәк ине.
Һығымтала иң яҡшы «Эшсе-2014» исеменә Октябрьскийҙан полиция майоры Алина Әхмәтшина, Әбйәлил районы Асҡар ауылынан Т.Кусимов исемендәге гимназияның тарих уҡытыусыһы Айгөл Башарова, «Үҙәк» балалар, үҫмерҙәр һәм йәштәр өсөн Ҡалтасы район клубы педагогы-ойоштороусыһы Светлана Раянова, Асҡын ауыл-ара үҙәк китапхана библиографы Айгөл Сөләймәнова, «УАП «Гидравлика» асыҡ акционерҙар йәмғиәте эшсеһе Камила Фаттахова, Салауаттан тележурналист Эльвира Маликова һәм уның яҡташы – «Дуҫлык» башҡорт халыҡ бейеүҙәре етәксеһе Айгизә Филиппова һәм «Йәштәш» йәштәр үҙәгенең өҫтәмә белем биреү уҡытыусыһы Алина Пиялкина, Ишембай үҙәк район дауаханаһының медицина лабораторийы технигы Регина Таһирова һәм Стәрлетамаҡ районының «Рощинский» совхозы хеҙмәткәре Ирина Федотова ярышасаҡ.
Республиканың йәштәр-спорт ведомствоһы, БР Хеҙмәт һәм халыҡты социаль яҡлау министрлығы һәм Профсоюздар федерацияһы вәкилдәре ингән, жюри ағзаларының бурысы – конкурста ҡатнашыусыларҙың башҡарыу оҫталығын, үҙенсәлеклеген, номерҙарҙың художество һәм музыка биҙәлеше кимәлен баһалау һәм «Гран-при», «Тамашасылар һөйөүе призы» номинацияларында, шулай уҡ 1,2,3 урындарҙа еңеүселәрҙе атау.
Башлана көндөҙгө сәғәт өстә.
Конкурстың ойоштороусылары – БР Йәштәр сәйәсәте һәм спорт министрлығы республиканың Профсоюздар федерацияһы менән берлектә.


text:
Чтобы посмотреть презентацию с оформлением и слайдами, скачайте ее файл и откройте в PowerPoint на своем компьютере.
Текстовое содержимое слайдов:
ҺыйырҺарыҡ быҙау Бесәй ҡолонАт бәрәсЭт бесәй балаһы Һыйыр быҙау Һарыҡ бәрәсБесәй бесәй балаһыАт ҡолонЭт ? Мин бында! Нажиә Игеҙйәнова Аҡтырнаҡ ?? ! ? Жанр төрҙәре ошолай тамғалана: Әкиәт - Мәҡәл -Хикәйә Йомаҡ Шиғыр - Тиҙәйткес- Әҫәр темаһы шулай тамғалана: Тыуған ил, тыуған ер – ҡыҙыл,тәбиғәт – йәшел,хайуандар – һоро,кешеләр араһындағы хәл-ваҡиғалар - һары,мажара, фантастика –яртыһы аҡ, яртыһы ҡара Рәхмәт !


text:
2010 йыл ҡаҙнаһы дефицит менән ҡабул ителәсәк
Рәсәйҙәге миллионлы башҡалалар араһында фәҡәт Өфө генә ҡала мэрын барлыҡ халыҡ ҡатнашлығында һайламай.
Әлегә республика парламенты был мәсьәләне үҙ ултырышынада ҡарарға йыйынмай. Сираттағы ултырышта, ә ул 22 октябргә тәғәйенләнгән, депутаттар республиканың 2010 йылға ҡаҙнаһы тураһындағы проекты ҡараясаҡ. Ул тәүге уҡыуға сығарыла. Финанстар министры Айрат Ғәскәров һүҙҙәренә ҡарағанда, Башҡортостан ҡаҙнаһы алдағы йылда 10 миллиард һум дефицитлы буласаҡ.
Уның әйтеүенсә, республиканың киләһе йылға тупланма ҡаҙнаһы 85 миллиард һумдан ашыуыраҡ буласаҡ. Дөйөм алғанда, 2010 йылда төбәктә 200 миллиард һумдан ашыуыраҡ һалымдар йыйыу күҙаллана, уның 65 проценты, йәғни өстән ике өлөшө федераль ҡаҙнаға оҙатыласаҡ.


text:
Фото:
Белорет металлургия комбинаты етештереү күләмдәрен арттырыуҙы дауам итә
Фото:
«Мечел» компанияһына ингән Белорет металлургия комбинаты метиз продукцияһы етештереү күләмдәрен арттырыуҙы дауам итә, бының менән «Мечел» Рәсәй метиз баҙарында алдынғылыҡты һаҡлай. Мәҫәлән, августа компанияның ассоциацияға ингән ике метиз предприятиеһы – Белорет металлургия комбинаты һәм Вяртсиль метиз заводы – тарафынан етештерелгән һәм һатылған продукцияның дөйөм күләме 54 мең тонна самаһы тәшкил итте, был 2009 йылғы шул уҡ осор күләмдәренән 45 процентҡа һәм 2010 июлендә етештерелгән күләмдән 4 процентҡа артығыраҡ.
Белорет металлургия комбинаты – Рәсәйҙең етештереү күләмдәрен тотороҡло арттыра барған иң ҙур метиз предприятиеларының береһе. Августа комбинат 44 мең тонна металл изделиелар һатты. Был предприятие эшләй башлағандан алып иң яҡшы етештереү һөҙөмтәһе. Прокат сығарыу өлөшөндә лә етештереү рекордына өлгәшелде. Августа 150-се Станда 55 мең тоннанан ашыу юғары сифатлы катанка етештерелде. Билдәле булыуынса, 2010 йылда Белорет металлургия комбинатында 624 мең тонна прокат һәм 450 мең тонна метиз етештереү планлаштырыла, был 2009 йылғы етештереү күләмдәренән 15 һәм 38 процентҡа күберәк.
2010 йылдың ноябрендә комбинатың производство ҡеүәттәре иретеп йәбештереү өсөн баҡырлы һәм асыҡ сым етештереү буйынса яңы ҡорамалдар менән тулыландырыласаҡ. Хәҙерге ваҡытта предприятиела был ҡорамалды монтажлауға әҙерләү буйынса эштәр башланды ла инде.


text:
Өфөлә Салауат Юлаевҡа арналған шиғри флешмоб уҙасаҡ
ӨФӨ, 2014 йыл, 12 сентябрь. /«Башинформ» мәғлүмәт агентлығы, Ләйлә Аралбаева/.
26 сентябрҙә Салауат Юлаевҡа арналған шиғри флешмоб уҙасаҡ, тип хәбәр итә «Йәшлек» гәзите. Сара башҡорт халҡының милли батыры вафат булған көндө Салауат Юлаев майҙанында ойошторола.
Акция Салауат Юлаевтың 260 йыллығына һәм Мәҙәниәт йылына арналған. Байрам Салауат Юлаевтың шиғри ижадын пропагандалау, сәнғәттә һәм әҙәбиәттә милли геройыбыҙҙың образын популярлаштырыу маҡсатында уҙғарыла. Сарала теләгән һәр кем ҡатнаша ала. Был көндө Салауат Юлаевтың шиғырҙары башҡорт телендә генә түгел, башҡа телдәрҙә лә яңғыраясаҡ, тип аңлаттылар ойоштороусылар. Флешмобҡа барлыҡ теләүселәрҙе ҡатнашырға саҡыралар.
Быға оҡшаш акция был көндө батырыбыҙҙың тыуған ауылында – Салауат районының Тәкәй ауылында, Учалы районының Шәрип ауылында һәм Эстонияның Палдиски ҡалаһында көндөҙгә сәғәт 12-лә башлана.
Өфөлә акция көндөҙгө сәғәт 3-тә башлана.


text:
Һағыҙаҡ һары
Һағыҙаҡ һары (урыҫ. Осоед, лат. Pernis apivorus) — ҡарсығалар ғаиләһенән булған көндөҙ һунар итеүсе йыртҡыс ҡош.
Йөкмәткеһе
Ҡылыҡһырлама[үҙгәртергә | вики-тексты үҙгәртергә]
Ҡарғанан ҙурыраҡ,осҡанда киң ҡанаттары һәм оҙон ҡойроғо күҙгә салына. Һырты көрәнһыу ерән, ҡорһаҡ яғы һәм түше буй ала, таптар менән сыбарланған, һорғолт һоро. Бер аҙ йомағараға оҡшаған, унан сыбар ҡорһағы, һарғылт төҫө, яланғас аяҡтары менән айырыла.
Тауышы[үҙгәртергә | вики-тексты үҙгәртергә]
Тауышы көсло һәм яңғырауыҡлы: «ҡыййа-ҡыййа-ҡыййа».
Йәшәүе рәүеше[үҙгәртергә | вики-тексты үҙгәртергә]
Яланда, ҡоро таҡырҙарҙа йәшәй. Ваҡ хайуандар, кеҫәртке һәм йыландар, бөжәктәр менән туҡлана. Саға торған бөжәктәрҙе ярата, ҡаяуҙарын өҙөп төшөрөп кенә йота. Йылы яҡтарға китмәй, бер урындан икенсе урынға күсеп йөрөй. Киң генә таралған. Ояһы ҡая таштарҙа, һирәкләп ағас баштарында була. Ҡара таплы 2-3 йомортҡаһы була. Зарарлы кимереүселәрҙе өырып файҙа килтерә.
Әҙәбиәт[үҙгәртергә | вики-тексты үҙгәртергә]
Һылтанмалар[үҙгәртергә | вики-тексты үҙгәртергә]
В. К. Рябицев. Птицы Урала, Приуралья и Западной Сибири: Справочник-определитель — Екатеринбург: Изд-во УрГУ, 2001. — 478 б. — (608). — 3000 экз. — ISBN 5-7525-0825-8.


text:
Башҡорт дәүләт университетының филология факультеты деканы – Рәсәй рус теле һәм әҙәбиәте уҡытыусылары йәмғиәте вице-президенты
ӨФӨ, 2014 йыл, 12 ноябрь. /«Башинформ» мәғлүмәт агентлығы, Екатерина Соколова/.
Башҡорт дәүләт университетының филология факультеты деканы Альмира Ямалетдинова Рәсәй рус теле һәм әҙәбиәте уҡытыусылары йәмғиәтенең вице-президенты итеп һайланды. Башҡорт дәүләт университетында хәбәр итеүҙәренсә, тәғәйенләү тураһындағы документҡа Йәмғиәт президенты Людмила Вербицкая ҡул ҡуйған.
Ойошманың уставына ярашлы, вице-президент биш йылға һайлана. Уның вазифа йөкләмәләренә дәүләт власы һәм урындағы үҙидаралыҡ органдары, йәмәғәт берләшмәләре, физик һәм юридик шәхестәр менән хеҙмәттәшлек иткәндә Йәмғиәт исеменән эш алып барыу инә.
Альмира Ямалетдинова – педагогия фәндәре кандидаты, доцент, рус теле буйынса Берҙәм дәүләт имтиханының С1 өлөшөн тикшергәндә Республика предмет комиссияһы рәйесе, 120-нән ашыу ғилми эш авторы һәм башҡорт мәктәптәре өсөн рус теле дәреслектәре авторҙашы.


text:
Республика журналисы «Алтын стилус-2015» премияһына лайыҡ булдыФото: «Асыҡ инновациялар» сайтынан
Республика журналисы «Алтын стилус-2015» премияһына лайыҡ булды
Республика журналисы «Алтын стилус-2015» премияһына лайыҡ булдыФото: «Асыҡ инновациялар» сайтынан
ӨФӨ, 2015 йыл, 30 октябрь. /«Башинформ» мәғлүмәт агентлығы, Әлим Фәйезов/.
Мәскәүҙә «Асыҡ инновациялар» форумында журналистарҙың «Алтын стилус-2015» премияһы еңеүселәрен бүләкләү тантанаһы уҙҙы. Премияны Рәсәйҙең инновациялы төбәктәре ассоциацияһы һәм ЭЛАР корпорацияһы булдырған.
2014 йылдың ноябренән 2015 йылдың сентябренә тиклем конкурсҡа Рәсәйҙең 37 төбәгенән 107 ғариза килгән. Эштәрҙең күбеһен Мәскәү, Татарстан һәм Санкт-Петербургтың киң мәғлүмәт саралары тәҡдим иткән. Премия номинанттары исемлегенә Екатеринбург, Ижевск, Ҡазан, Красноярск, Липецк, Мәскәү, Дондағы Ростов, Санкт-Петербург, Һамар һәм Яңауыл (Башҡортостан) ҡалаларынан 13 журналистың эше ингән.
«Федерация» номинацияһында Удмурт Республикаһында электрон дәүләт хеҙмәттәрен үҫтереү проектын ғәмәлгә ашырыу тураһында махсус репортажы өсөн «Удмуртия» телерадиокомпанияһы (Ижевск) мөхәррире Елена Реверчук еңеү яуланы.
«Мәҙәниәт» номинацияһында урындағы мәктәптәрҙә ҡулланылған яңы технологиялар хаҡындағы мәҡәләһе өсөн «Яңауыл таңдары» гәзитенән (Башҡортостан) Раушания Ғарифуллина бүләкләнде.
«Төбәк» номинацияһында Уралда дистанциялы банк хеҙмәтләндереүе сервистарын үҫтереү тураһында эксперт күҙәтеүе өсөн «Коммерсантъ-Урал» гәзитенән (Екатеринбург) Николай Яблонский еңеп сыҡты.
Жюри рәйесе, Татарстан Республикаһы Президенты һәм Рәсәйҙең инновациялы төбәктәре ассоциацияһы советы рәйесе Рөстәм Миңлехановтың ҡушыуы буйынса, еңеүселәргә наградаларҙы Татарстан Премьер-министры Илдар Халиҡов тапшырҙы. Тантанала ғилми-техник өлкәлә Предприятиеларҙың бәләкәй формаларын үҫтереүгә ярҙам итеү фондының Күҙәтеү советы рәйесе Иван Бортник, ЭЛАР корпорацияһының вице-президенты Дмитрий Щербачев, Татарстан Республикаһы Премьер-министры урынбаҫары, республиканың мәғлүмәтләштереү һәм элемтә министры Роман Шәйхетдинов ҡатнашты.


text:
Йыл башынан алып һунарсылыҡ өлкәһен тикшереү буйынса 900-ҙән ашыу рейд үткәрелгән
Йыл башынан алып БР Тәбиғәттән файҙаланыу һәм экология министрлығының Йәнлектәр донъяһы һәм уларҙың йәшәү мөхите объекттарын һаҡлау, конролдә тотоу һәм файҙаланыуҙы көйләү буйынса идаралыҡ инспекторҙары 900-ҙән ашыу рейд ойошторған. Рейдтарҙың төп маҡсаты – кешеләр тарафынан һунарсылыҡ өлкәһендәге ҡануниәт талаптарын үтәүгә ирешеү. Тикшереүҙәр һөҙөмтәһендә республикала һунарсылыҡ өлкәһен күҙәтеүгә бәйле 100-ҙән ашыу хоҡуҡ боҙоу осрағы, шул иҫәптән Эске эштәр министрлығында теркәлмәгән ҡоралдарҙы законһыҙ рәүештә һаҡлауҙары асыҡланған. Әлеге ваҡытта браконьерҙарҙан ошондай туғыҙ берәмек ҡорал тартып алынған.
Һунарсылыҡ өлкәһенә ҡағылышлы хоҡуҡ боҙоуҙарҙың күбеһе, йәғни инспекторҙар менән тултырылған 80-дән ашыу протокол мировой судьяларға тикшереүгә ебәрелгән. 27 материал — хоҡуҡ һаҡлау органдарына, тағы һигеҙ протокол һунарсылыҡ өлкәһен күҙәтеү бүлегенә тапшырылған, тип хәбәр итте БР Тәбиғәттән файҙаланыу һәм экология министрлығының матбуғат секретары Нина Никандрова.
Хоҡуҡ боҙоусыларға һалынған штраф суммаһы был арала 60 мең һумға еткән. 59 меңе түләтелгән. Бынан тыш, 111 меңдән ашыу суммаға дәғүә белдерелгән. 160 мең һумдан ашыу аҡса түләтелгән.


text:
Баймаҡта Башҡортостан мосолмандарының Диниә назараты пленумы үтте
Баймаҡта Башҡортостан Республикаһы мосолмандары Диниә назаратының күсмә пленумы үтте. Унда республика мосолмандарының Диниә назараты рәйесе Нурмөхәмәт Ниғмәтуллин, уның урынбаҫарҙары, Башҡортостан Республикаһы Президенты ҡарамағындағы Дәүләт-конфессия-ара мөнәсәбәттәр буйынса совет рәйесе Вячеслав Пятков, Баймаҡ районы хакимиәте вәкилдәре, Башҡортостан мосолман руханиҙары ҡатнашты.
Башҡортостан мосолмандарының Диниә назараты рәйесенең беренсе урынбаҫары Әйүп Бибарсов хәбәр итеүенсә, пленум һөҙөмтәле үтте. Ҡаралған һорауҙар араһында, уның фекеренсә, яңыраҡ Баймаҡ мәсетендә булған конфликт һәм унан һуң хоҡуҡ һаҡлау органдары тарафынан күрелгән саралар көнүҙәк тема булып торҙо. Башҡортостандың мосолман руханиҙары оппозиционерҙарҙың хоҡуҡҡа ҡаршы эшмәкәрлегенә ҡырҡа ҡаршы.
Пленум барышында Башҡортостан Республикаһы мосолмандары Диниә назаратының Урал аръяғы вәкиллегенә яңы етәксе һайланды. Был вазифаға Сибай ҡала округы Төйәләҫ ауылы мәсетенең имам-хатибы Ислам Исламбаев тәғәйенләнде. Баймаҡ ҡалаһындағы мәсет етәксеһе итеп Сибайҙың Алтын ҡасабаһы мәсете имам-хатибы Баймөхәмәт Ғиззәтуллин тәғәйенләнде.
Форум аҙағында пленумда ҡатнашыусылар урындағы мосолмандар менән осрашып, уларҙың һорауҙарына яуап бирҙе.


text:
Рөстәм Хәмитов социаль партнерлыҡ сиктәрендә уҙғарылған конкурс еңеүселәрен бүләкләнеФото: Андрей Старостин
Рөстәм Хәмитов социаль партнерлыҡ сиктәрендә уҙғарылған конкурс еңеүселәрен бүләкләне
Рөстәм Хәмитов социаль партнерлыҡ сиктәрендә уҙғарылған конкурс еңеүселәрен бүләкләнеФото: Андрей Старостин
ӨФӨ, 2014 йыл, 30 декабрь. /«Башинформ» мәғлүмәт агентлығы, Илья Спиридонов/.
Башҡортостан Президенты Рөстәм Хәмитов 2014 йылда социаль партнерлыҡ сиктәрендә уҙғарылған «Рәсәйҙең юғары социаль һөҙөмтәлелек ойошмаһы» һәм «Һөнәре буйынса иң яҡшыһы» Бөтә Рәсәй конкурстарының төбәк этабында, шулай уҡ «Эшләүсе әсәләр өсөн иң яҡшы предприятие» республика конкурсында еңеүселәргә һәм призерҙарға дипломдар һәм почет грамоталары тапшырҙы.
— Мин һеҙгә эшегеҙ өсөн рәхмәт белдерәм. Тап хеҙмәт кешеләре, квалификациялы белгестәр республиканың үҫешен, киләсәген һәм бөгөнгөһөн билдәләй. Властың бурысы — уларҙың хоҡуҡтарын һәм мәнфәғәттәрен яҡлау, йәмғиәттә хеҙмәтсәндәргә хөрмәт тәрбиәләү, эшсе һөнәрҙәрҙең абруйын күтәреүгә булышлыҡ итеү, — тине республика башлығы.
Уның һүҙҙәренсә, бында һөнәри оҫталыҡ конкурстары һәм производствола алдынғыларға ярҙам ҙур роль уйнай.
Рөстәм Хәмитов «Рәсәйҙең юғары социаль һөҙөмтәлелек ойошмаһы» конкурсының әһәмиәтен һыҙыҡ өҫтөнә алды.
— Ошо конкурста еңеү намыҫлы эшләгән предприятиеларға ышаныс күрһәтеү тураһында һөйләй. Уларҙың эш хаҡы буйынса хеҙмәткәрҙәргә бурысы юҡ, хеҙмәт хоҡуҡтары үтәлә. Һалымдар тулы күләмдә күсерелә, яңы эш урындары булдырыла. Эшсәндәрҙең хеҙмәтен һәм һаулығын һаҡлауға ҙур иғтибар бүленә, — тине төбәк етәксеһе.
Иҡтисадта ҡатын-ҡыҙҙарҙың 47 проценты . Уларҙың күбеһе йорт хужалығын алып барыу һәм балалар тәрбиәләү менән бер рәттән производствола йәки башҡа тармаҡтарҙа эшләй. Ошо шартттарҙа «Эшләүсе әсәләр өсөн иң яҡшы предприятие» конкурсының әһәмиәте арта.


text:
Григорий Рапота: кешеләрҙең проблемаларын килешеп хәл итергә кәрәк
Рәсәй Президентының Волга буйы федераль округындағы Тулы хоҡуҡлы вәкиле Григорий Рапота, кешеләрҙең проблемаларын, улар протест акцияһы ойоштормаҫ борон хәл итергә кәрәк, ә именлек органдары беҙгә бында ярҙам итәсәк, тип иҫәпләй.
«Протест күренештәре, бер яҡтан, — халыҡтың теге йәки был мәсьәлә буйынса үҙ фекерен белдерә алған граждандар йәмғиәтендә нормаль күренеш, — тине ул бөгөн Өфөлә Волга буйы федераль округындағы именлек органдары начальниктары Советының 42-се ултырышын асыуҙа сығыш яһап. — Икенсе яҡтан, ул конструктив диалог сигенән сыҡҡан форма алһа, илдәге хәлде тотороҡһоҙландырыуы мөмкин».
Һәр протест күренешенең нигеҙе бар, тип килешә Тулы хоҡуҡлы вәкил. Ләкин килеп тыуған ҡыйынлыҡтарҙы халыҡты ризаһыҙлыҡ күрһәтеү демонстрацияһына күтәреү өсөн файҙаланған кешеләр төркөмө бар.
Ә бит мәсьәләләрҙе митингыһыҙ ҙа хәл итергә мөмкин. «Бына бер профсоюз эшмәкәрҙәре төркөмө протест акцияһы әҙерләгән, — тип һөйләне Григорий Рапота. – Ә ултырып һөйләшкәс, улар сығарырға йыйынған күп мәсьәләләрҙе эш тәртибендә хәл итергә мөмкин булыуы асыҡланды».
Ул шулай уҡ эш биреүселәр, профсоюздар һәм вәкиллек араһында хеҙмәттәшлек тураһында өс яҡлы килешеүгә ҡул ҡуйыу тураһында ла телгә алды.


text:
Республика Президентының матбуғат секретары: «Абстракт күрһәткестәргә ирешеү өсөн эшләү ваҡыты үтте»
«Башинформ» агентлығының Башҡортостан Президенты Рөстәм Хәмитовтың «Өфө» халыҡ-ара аэропорты директоры Рәмил Тимерғәзиндың отставкаһы хаҡындағы ҡарарына комментарий биреүҙе һорап мөрәжәғәт итеүенә Президенттың матбуғат секретары Артем Вәлиев былай тип яуап бирҙе:
— Аэропорт директорын отставкаға ебәреп, Президент шәхси проблеманы ғына хәл итмәне. Ул республиканың барлыҡ чиновниктарына ярайһы уҡ аныҡ сигнал ебәрҙе — ведомство ҡарамағында булған учреждениеларҙың эшмәкәрлеген «Халыҡ өсөн эшләү» принцибына ярашлы ойоштора алмаған һәр кеше үҙенең урынын бушатырға мәжбүр буласаҡ. Абстракт күрһәткестәргә генә ирешеү өсөн эшләү ваҡыты үтте. Власть һәм иҡтисад дөйөм алғанда граждандарҙың именлегенә эшләй башларға тейеш.


text:
Республикала социаль партнерлыҡ өлкәһендәге конкурста еңеүселәр тәбрикләндеФото: Ғәзиз Йосопов
Республикала социаль партнерлыҡ өлкәһендәге конкурста еңеүселәр тәбрикләнде
Республикала социаль партнерлыҡ өлкәһендәге конкурста еңеүселәр тәбрикләндеФото: Ғәзиз Йосопов
13 июндә Башҡортостан Хөкүмәтендә вице-премьер Лилиә Ғүмәрова «Юғары социаль һөҙөмтәлелек һәм социаль партнерлыҡты үҫтереү өсөн» республика конкурсында еңеүселәргә дипломдар тапшырҙы.
Тәүге этапта ике йөҙҙән ашыу ойошма ҡатнашты, тип хәбәр иттеләр БР Хөкүмәтенең матбуғат хеҙмәтенән. Улар араһынан ун бер еңеүсе билдәләнде. Икенсе турға үтеү өсөн ойошмаларҙан социаль партнерлыҡтың төп принциптарына һәм юғары етештереү һөҙөмтәлелегенә тап килеү талап ителде.
Һөҙөмтәлә бюджетҡа ҡарамаған ойошмаларҙың беренсе төркөмөндә беренсе урынға — «Д.А.Черняев исемендәге Урал-Себер магистраль нефть үткәргестәре», икенсе урынға – Өфө моторҙар эшләү производство берекмәһе, өсөнсө урынға Стәрлетамаҡтың «Сода» асыҡ акционерҙар йәмғиәте лайыҡ булды.
Бюджетҡа ҡарамаған ойошмаларҙың икенсе төркөмөндә беренсе урынды — «Рощинский» совхозы, икенсе урынды – Учалы тегеү фабрикаһы, өсөнсө урынды Өфө ҡалаһының «Яһалма ҡоролмаларҙы ремонтлау һәм ҡарау буйынса махсуслаштырылған идаралыҡ» яуланы.
Бюджет ойошмалары араһында беренсе урын — Өфө дәүләт авиация техник университетына, икенсе урын – Ашығыс медицина ярҙамы дауаханаһына һәм өсөнсө урын Бөрө психоневрология интернатына бирелде.


text:
«Тамыр» телеканалының «Преград.net» филмы «Дитятко» Халыҡ-ара фестивалендә еңде
«Тамыр» балалар һәм үҫмерҙәр телеканалы абруйлы «Дитятко» Халыҡ-ара балалар телевидение фестивалендә бер юлы ике еңеү яулаған. «Преград.net» фильмы «Балалар студияһының иң яҡшы документаль фильмы» номинацияһында еңгән. Ә Егор Антипин «Иң яҡшы алып барыусы» тип танылған. Ул «Тау-тау хәбәр»ҙе алып бара.
Конкурстың абруйлы наградаһын «ТЕЛЕШКО» балалар телевидение мәктәбе лә яуланы. «Перекличка» программаһы журналистары иң яҡшы тележурналистар тип табылды.
V Халыҡ-ара «Дитятко» балалар телевизион фестивале 28 сентябрҙә Харьковта тамамланды. Ул балалар өсөн программалар төҙөгән балалар ижади телевизион студиялар, коллективтар һәм айырым авторҙар, телевидение компаниялары һәм берләшмәләре, продюссерлыҡ үҙәктәре араһында үткәрелә. Фестиваль Халыҡ-ара статусҡа эйә. Ҡатнашыусылар иҫәбендә БДБ дәүләттәре һәм сит илдәрҙең эре балалар студиялары.


text:
«Рәсәйҙә эшләнгән» сифат билдәһенең логотипы билдәләндеФото: Лариса Ветлугина коллажы
«Рәсәйҙә эшләнгән» сифат билдәһенең логотипы билдәләнде
«Рәсәйҙә эшләнгән» сифат билдәһенең логотипы билдәләндеФото: Лариса Ветлугина коллажы
«Рәсәйҙә эшләнгән» сифат билдәһенең иң яҡшы логотипына бөтә Рәсәй асыҡ конкурсына йомғаҡ яһалды. Конкурсҡа ебәрелгәндең 500-ҙенән «Акопов-дизайн» студияһы арт-директоры Дмитрий Мордвинцевтың эше иң яҡшыһы тип танылды.
Бишмөйөш эсенә яҙылған «К» хәрефе тиҙ ваҡытта Рәсәйҙә етештерелгән бөтә юғары сифатлы продукттарҙа барлыҡҡа киләсәк.
«Труд» гәзите хәбәр итеүенсә, РФ Сәнәғәт һәм сауҙа министрлығы конкурс тураһында 2013 йылда иғлан иткәйне. Унда һәр кем ҡатнаша алды: дәрәжәле дизайнерҙарҙан алып профилле һөнәр студенттарына тиклем. Конкурс Рәсәй продукцияһы сифатын раҫлаусы системаны булдырыу сиктәрендә уҙғарылды. Төп маҡсаттарҙың береһе – эске һәм тышҡы баҙарҙа үҙебеҙҙең продукттарҙы киң йәйелдереү.
Илдең Сәнәғәт һәм сауҙа министрлығы ҡулланыусыларҙың сифат билдәһенә, Совет дәүләте тарҡалғандан һуң юғалған, ышанысын кире ҡайтарырға теләй. Билдә 1967 йылдың 20 апрелендә производствоның сифатын һәм һөҙөмтәлелеген арттырыу өсөн индерелә.
Сифат билдәһе тауарға йәки уның төргәгенә төшөрөлә, шулай уҡ этикеткаларҙа һәм ярлыҡтарҙа урынлашҡан. Уны ҡаҙаныу өсөн етештерелгән продукцияның сифатына дәүләт аттестацияһын үтергә кәрәк ине. Ләкин 1980 йылдан һуң контроль насарлана, шунлыҡтан ҡулланыусының ышанысы юғала. Ҡулланыусыларҙың ышанысын ҡабаттан яулар өсөн яңы «Рәсәйҙә эшләнгән» сифат билдәһе уйлап табылды.
2013 йылдан алып быға оҡшаш проект Башҡортостанда тормошҡа ашырыла. БР Сауҙа һәм ҡулланыусыларҙың хоҡуҡтарын яҡлау буйынса дәүләт комитеты «Башҡортостан продукты» билдәһен әҙерләүсе булып тора. Бындай үҙ ирке менән маркалау юғары ҡулланыу сифатына эйә булыусы республика аҙыҡ-түлек тауарҙарын етештереүселәргә ярҙам итеүгә йүнәлтелгән.
Проекттың төп маҡсаты – урындағы предприятиеларҙың продукцияһына ҡулланыусыларҙың иғтибарын йәлеп итеү, шулай уҡ уны эске кеүек, тышҡы баҙарҙа ла киң йәйелдереү.
«Башҡортостан продукты» билдәһе аҙыҡ-түлек тауарҙарының республика территорияһында етештерелгәнлеген һәм сифат һәм туҡланыу продукттарының хәүефһеҙлеге өлкәһендә ҡануниәткә ярашлы икәнлеген раҫлай.
Тик Башҡортостан территорияһында урындағы сеймалдан аҙыҡ-түлек етештереүселәргә генә проектта ҡатнашырға рөхсәт бирелә. Шул уҡ ваҡытта «Башҡортостан продукты» билдәһе менән алкоголь продукцияһын, шул иҫәптән һыраны, маркалау рөхсәт ителмәй.
2014 йылда БР Сауҙа һәм ҡулланыусыларҙың хоҡуҡтарын яҡлау буйынса дәүләт комитеты «Башҡортостан продукты» проектында ҡатнашыусыларҙың иҫәбен кәм тигәндә 200-гә тиклем еткерергә планлаштыра.
Бөгөнгө көнгә сатырлы бренд 75 республика етештереүсеһен берләштерә.


text:
Башҡортостан вәкилдәре Мәскәү янында Наполеонды тар-мар итәсәк
Башҡортостан вәкилдәре Рәсәйҙең 1812 йылғы Ватан һуғышында еңеүенә 200 йыл тулыу уңайынан 1-4 сентябрҙә Мәскәү өлкәһенең Можайск ҡалаһында үтәсәк «Бородино көнө» Бөтә Рәсәй хәрби-тарихи фестиваленә юлланасаҡ.
Фестивалгә республиканың ике хәрби-тарихи клубы – «Өфө пехота полкы» һәм «9-сы Башҡорт атлылар полкы» барасаҡ.
Сара сиктәрендә хәрби-тарихи реконструкция менән театрлаштырылған тамаша ойоштороласаҡ, унда Бородино алышы ваҡиғалары кәүҙәләндереләсәк.


text:
Төбәктә производствола имгәнеү осраҡтары һаны кәмей
Дәүләт хеҙмәт инспекцияһы мәғлүмәттәренә ярашлы, Башҡортостанда производствола ауыр имгәнеүселәр һаны 39-ға кәмегән һәм 129 хеҙмәткәр тәшкил иткән. Производствола төркөмләп (2 һәм унан күберәк кеше) бәхетһеҙлеккә тарыусылар һаны ла кәмене. Мәҫәлән, быйыл ғинуар-октябрҙә 34 булһа, былтыр — 38.
Производствола һәләк булыусылар һаны 2013 йылдың 10 айында былтырғы ошо уҡ осор кимәлендә ҡалды — 67 кеше.
БР-ҙа Дәүләт хеҙмәт инспекцияһы етәксеһе Андрей Цибизов, әгәр эш биреүселәр генә түгел, эшселәр үҙҙәре лә эштәр башҡарғанда хәүефһеҙлек техникаһын күҙәтһә, производствола имгәнеү осраҡтары кәмерәк булыр ине, тип билдәләне.
— Уҙған айҙа дүрт хеҙмәткәр әйләнеүсе частар менән ҡорамалда эшләгәндә ҡулын имгәтте. Был һәм ошондай бәхетһеҙлек осраҡтарын тикшереү һөҙөмтәләре бындай хәлдә технологик процесты боҙоу кеүек факторҙар урын алыуын күрһәтте, — тине Андрей Цибизов.
— Эшселәрҙең имгәнеүенә килтергән хеҙмәтте һаҡлау өлкәһендә төрлө ҡағиҙә боҙоуҙар өсөн йыл башынан алып 147 вазифалы кеше һәм 13 юридик хеҙмәткәр административ яуаплылыҡҡа тарттырылды. Ә хеҙмәтте һаҡлау өлкәһендә төрлө ҡағиҙә боҙоуҙар өсөн дәүләт хеҙмәт инспекторҙары һәм прокурорҙар тарафынан ҡуҙғатылған эштәр буйынса 878 эш биреүсегә һәм уларҙың етәкселәренә бөтәһе дүрт миллион һумға яҡын штраф һалынды, — тип хәбәр итте БР-ҙа Дәүләт хеҙмәт инспекцияһының бүлек начальнигы Ирина Свинтицкая.
Бәхетһеҙлек осраҡтарын тикшереү һөҙөмтәләре буйынса ғәйеплеләрҙе енәйәт яуаплылығына тарттырыу мәсьәләһен хәл итеү өсөн 197 материал хоҡуҡ һаҡлау органдарына ебәрелде.


text:
Мәскәүҙә Марсель Сәлимовтың ижад кисәһе үттеФото: Азат Ғафуров
Мәскәүҙә Марсель Сәлимовтың ижад кисәһе үтте
Мәскәүҙә Марсель Сәлимовтың ижад кисәһе үттеФото: Азат Ғафуров
Көлкө көнө алдынан Рәсәй Федерацияһы Президенты ҡарамағындағы Башҡортостан Республикаһының Тулы хоҡуҡлы вәкиллегенең конференция залында күренекле башҡорт яҙыусыһы-сатирасы, шағир-юморист Марсель Сәлимовтың Мәскәүҙә һәм Мәскәү өлкәһендә йәшәүсе яҡташтары менән осрашыуы уҙҙы.
— Марсель Шәйнур улын айырыуса таныштырырға кәрәкмәй, уны Башҡортостанда ғына түгел, Рәсәйҙә лә яҡшы беләләр. Үҙенең сатира әҫәрҙәрендә ул йәмғиәттә дөрөҫлөк һәм ғәҙеллек өсөн беҙгә алға барырға, ҡыйыу алышырға ҡамасаулаған етешһеҙлектәрҙе аяуһыҙ тәнҡитләй, — тине, осрашыуҙы асып, Рәсәй Федерацияһы Президенты ҡарамағындағы Башҡортостан Республикаһының тулы хоҡуҡлы вәкиле – БР Хөкүмәтенең Премьер-министр урынбаҫары Артур Шәйнуров.
Залда ултырыусы билдәле яҙыусылар Йәмил Мостафин, Илгиз Кәримов, академик Тельман Әминев һәм башҡа күренекле яҡташтар, шулай уҡ баш ҡала ҡунаҡтары — Рәсәй Журналистар союзының Мәскәү бүлексәһе идара рәйесе Леонид Речицкий, Рус фәндәр һәм сәнғәт академияһы президенты Виктор Никеров, РФ атҡаҙанған рәссамы Владимир Галатенко, «Роман-газета» журналының яуаплы мөхәррире Елена Русакова Марсель Сәлимовтың ижади һәм йәмәғәт эшмәкәрлеген юғары баһаланы. Марсель Сәлимов үҙе кисә буйына йәштәр менән дә, ветерандар менән дә ихлас һөйләшеү алып барҙы, Башҡортостандың мәҙәни донъя яңылыҡтары тураһында һөйләне, һорауҙарға яуап бирҙе, үҙенең шиғырҙарын һәм юморескаларын уҡыны, автографтар таратты. Кисә аҙағында яҡташтар Марсель Сәлимовтың – Башҡортостан Республикаһының элекке мәҙәниәт министры, хәҙер Техник-иҡтисади тикшеренеүҙәр ғилми-тикшеренеү институты генераль директоры Салауат Әминевтан бүләк – Мәскәүҙә сыҡҡан яңы китабын алды.
— Мин бик ныҡ Мәскәү яҡташтарын яратам. Мәскәү башҡорттары, ә дөрөҫөрәге, Башҡортостан мәскәүлеләре – йомшаҡ күңелле, алсаҡ, илгеҙәк кешеләр. Улар юморҙы ла ярата, сатираны ла аңлай, — тип һөйләне Марсель Сәлимов.
«Башинформ» мәғлүмәт агентлығы ҡулланыусыларын Халыҡ-ара Көлкө көнө менән ҡотлап, юморист өфөлөләрҙе 2 апрелдә Үҙәк ҡала китапханаһында (Өфө, Комсомол урамы, 138) уҙасаҡ көлкө оҫталары ҡатнашлығында «Бергәләп көләйек!» күңелле кисәгә саҡыра.
Кисә 16 сәғәттә башлана. Инеү ирекле.


text:
Башҡортостанда Яңы йылға 206 мең шыршы әҙерләнә
Башҡортостанда Яңы йыл байрамына шыршылар әҙерләнә. Республиканың Урман хужалығы министрлығы бойороғона ярашлы шыршылар министрлыҡҡа ҡараған дәүләт унитар предприятиелары менән әҙерләнә һәм һатыуға сығарыла.
— Декабрҙә дөйөм алғанда 206 мең шыршы ҡырҡып алынасаҡ. Урман һылыуҡайҙарын иң күбе «Белорет урманы» дәүләт унитар предприятиеһы әҙерләмәксе – 22 мең ағас. «Туймазы урманы» - 20 мең, «Йылайыр урманы» — 12 мең ағас әҙерләйәсәк, — тип хәбәр итте Башҡортостан Республикаһы Урман хужалығы министрлығының матбуғат секретары Айбулат Ғәйнуллин.
Министрлыҡ ҡарамағында булған дәүләт унитар предприятиеларынан һатып алынған ике метрға тиклем оҙонлоҡтағы шыршы хаҡы 150-200 һум тәшкил итәсәк.
Бөгөнгө көнгә шыршы һатыу өсөн урындар тураһында ҡала һәм район хакимиәттәре менән һөйләшеп килешелгән.
Шул уҡ ваҡытта урман хужалыҡтарында йәш шыршыларҙы законһыҙ киҫеп алыуҙы туҡтатыу саралары әүҙем алып барыла.
Иҫегеҙгә төшөрәбеҙ, дәүләт урман контроле инспекторҙары хоҡуҡ һаҡлау органдары хеҙмәткәрҙәре менән берлектә урман фондында ғына түгел, юлдарҙа ла патруллек итә. Бөгөнгө көнгә республикала 31 пост булдырылған. Ғәмәлдәге ҡануниәткә ярашлы законһыҙ ҡырҡылған йәш шыршы, аҡ шыршы һәм ҡарағайҙар өсөн административ һәм енәйәти яуаплылыҡ ҡаралған. Штрафтар күләме граждандар өсөн – 3,5 мең һум, вазифалы кешеләр өсөн – 20-30 мең һум, юридик шәхестәр өсөн 50-100 мең һум тәшкил итә. Бынан тыш тәбиғәткә килтергән зыянды ла ҡапларға кәрәк буласаҡ. Әгәр ҙә шыршыларҙы законһыҙ ҡырҡҡанда ниндәй ҙә булһа техника йәки ҡорамал ҡулланылһа, административ штрафтар күләме арттырыла.


text:
Өфөнөң Орджоникидзе районы эшҡыуарҙары конференция үткәрә
9 апрелдә Өфөнөң Орджоникидзе районы эшҡыуарҙарының конференцияһы үтәсәк. Уны район хакимиәте ярҙамында һәм Өфө ҡала бәләкәй эшҡыуарлыҡҡа ярҙам һәм үҫеш фонды вәкиллеге ҡатнашлығында Орджоникидзе районы эшҡыуарҙары берекмәһе ойоштора.
Ойоштороу комитеты мәғлүмәте буйынса, конференцияла 100-ҙән ашыу бәләкәй һәм урта бизнес субъекттары предприятиелары етәкселәре, Өфө ҡалаһы ҡала округы Советы депутаттары, БР Эшҡыуарлыҡ һәм сауҙа буйынса дәүләт комитеты, ҡала хакимиәте, БР Сауҙа-сәнәғәт палатаһы, “Рәсәй таянысы” бөтә Рәсәй йәмәғәт ойошмаһының Башҡортостан төбәк бүлеге вәкилдәре һәм киң мәғлүмәт саралары ҡатнаша.
Конференция дауамында районда эшҡыуарлыҡ үҫеше тураһында доклад тыңланасаҡ, слайдтар күрһәтеләсәк. Күргәҙмә-сауҙа ойошторолған урында бәләкәй һәм урта эшҡыуарлыҡ субъекттары етештергән продукция менән танышырға, уларҙың эшмәкәрлеге хаҡында мәғлүмәт алырға мөмкинлек буласаҡ.
Конференция Орджоникидзе районы хакимиәтенең ҙур залында 11.00-дә асыла.


text:
Дмитрий Медведев: «Күп милләтле донъя – Рәсәйҙең уникаль өҫтөнлөгө»
Бөгөн Рәсәй Президенты Дмитрий Медведев үҙенең йыллыҡ Мөрәжәғәтнамәһендә, күп милләтле ил үҙенсәлектәре тураһында һүҙ йөрөтөп, милләт-ара һәм конфессия-ара конфликттар хәүефлелеген билдәләне.
— Рәсәйҙә 180-дән ашыу милләт вәкилдәре йәшәй, — тине Дмитрий Медведев. – Күп милләтле донъя – Рәсәйҙең уникаль өҫтөнлөгө.
Ил башлығы милләт-ара һәм дини-ара ыҙғышҡа ҡаршы тороу кәрәклеген билдәләне.
— Милләтселек – ул милләттең көсһөҙлөк күрһәтеүе, — тип һыҙыҡ өҫтөнә алды ул. — Әммә әлегә тиклем, айырыуса ҙур ҡалаларҙа, халыҡ-ара һәм эске миграция етди көсөргәнешлек тыуҙыра. Был йыш ҡына милләт-ара ыҙғыштарға һәм конфликттарға килтерә. Күләмле эске миграцияны, шулай уҡ илдең айырым төбәктәрендә тышҡы миграцияның тупланыуын булдырған иҡтисади нигеҙҙе бөтөрөргә кәрәк. Депрессив, күп халыҡлы территорияларҙы үҫтереү өсөн шарттар булдырылырға тейеш. Бынан тыш, балаларға мәҙәни һәм әхлаҡи тәрбиә биреүгә иғтибарҙы арттырырға кәрәк, уларҙа бер-береһенә ҡарата ихтирам, толерантлыҡ тойғоларын тәрбиәләү зарур. Был илебеҙҙе һаҡлап ҡалыу өсөн кәрәк. Әлбиттә, экстремизмдың бөтә күренештәре, милләт-ара ыҙғышҡа йүнәлтелгән енәйәттәр менән эҙмә-эҙлекле һәм компромисһыҙ көрәшергә кәрәк. Бындай эш – ул даими өҫтөнлөк.


text:
Башҡорт сатира оҫтаһы Марсель Сәлимов – «Рус көлөүе» фестивале дипломантыФото: Михаил Шкуркин
Башҡорт сатира оҫтаһы Марсель Сәлимов – «Рус көлөүе» фестивале дипломанты
Башҡорт сатира оҫтаһы Марсель Сәлимов – «Рус көлөүе» фестивале дипломантыФото: Михаил Шкуркин
Нижегородка өлкәһе Кстово ҡалаһында Евгений Нефедов исемендәге «Рус көлөүе» («Русский смех» ) VI бөтә Рәсәй ирониялы шиғриәт фестивале үтте, унда хөрмәтле ҡунаҡ сифатында билдәле башҡорт шағиры һәм яҙыусы-сатирик, Рәсәй һәм халыҡ-ара әҙәби премиялар лауреаты Марсель Сәлимов ҡатнашты. Шиғриәт байрамы ҡунаҡтары һәм ҡатнашыусылары араһында Мәскәү, Санкт-Петербург, Түбәнге Новгород, Төмән һәм Рәсәйҙең башҡа ҡалаларынан Владимир Дагуров, Александр Хорт, Игорь Алексеев, Владимир Митрофанов, Татьяна Кормилицына, Сергей Сатин, Владимир Гавриков, Владимир Шемшученко, Александр Ковалев, Владимир Скворцов, Николай Симонов, Светлана Леонтьева, Вячеслав Карташов, Геннадий Балахнин, шулай уҡ Сыуашстандан Раиса Сарби, Ҡаҙағстандан Александра Суслова, Латвиянан Вадим Смирнов кеүек урындағы тамашасыға таныш көлкө оҫталары булды. Ирониясы шағирҙарҙы А.С.Пушкин исемендәге Үҙәк китапханала Нижегородка крайының Яҙыусылар үҙәге етәксеһе Надежда Калачева, директоры Галина Горчакова етәкселегендә китапхана хеҙмәткәрҙәре йола буйынса ҡуян-икмәк һәм кишер менән ҡаршы алды.
Нефтехимиктар Мәҙәниәт йортонда «Ҙур юмор кисәһе» гала-концерты уҙҙы, унда сатирик-шағирҙар үҙҙәренең сәнскеле, шул уҡ ваҡытта көлкөлө шиғырҙарын уҡыны. Марсель Сәлимов үҙ сығышында Салауат Юлаевтың тыуған яғынан ҡайнар башҡорт сәләмен еткерҙе, Нижегородка өлкәһенең мәҙәниәт министры Сергей Горинға үҙенең яңы китабын бүләк итте.
Фестиваль сиктәрендә түңәрәк өҫтәл, уҡыусылар һәм студенттар, эшселәр һәм хеҙмәткәрҙәр, йәштәр һәм ветерандар менән ижади осрашыуҙар ойошторолдо.
Фестиваль президенты, билдәле рус шағиры-пародисы Олег Рябов башҡорт сатираһы ветеранына «Рус көлөүе» VI Бөтә Рәсәй ирониялы шиғриәт фестивален үҫтереүгә ярҙам иткәне өсөн» тигән диплом тапшырҙы.
— Данлыҡлы Габрово юмор һәм сатира фестивалдәрендә ҡатнашҡанда, мин һәр ваҡыт үҙебеҙҙә, Рәсәйҙә, ошондай байрам үткәреү тураһында уйлай, хыяллана торғайным, — тип үҙ тәьҫораттары менән уртаҡлашты «Башинформ» агентлығына Марсель Сәлимов. — Киләсәктә Нижегородка Кстовоһы рус Габровоһы булып китеүе бик тә ихтимал. Үҙенең «Рус көлөүе» менән.


text:
Бюджет өлкәһе хеҙмәткәрҙәренә эш хаҡын арттырыу өсөн республика ҡаҙнаһынан 1,2 миллиард һум бүленде Фото: Башҡортостан Башлығының матбуғат хеҙмәте
Бюджет өлкәһе хеҙмәткәрҙәренә эш хаҡын арттырыу өсөн республика ҡаҙнаһынан 1,2 миллиард һум бүленде
Бюджет өлкәһе хеҙмәткәрҙәренә эш хаҡын арттырыу өсөн республика ҡаҙнаһынан 1,2 миллиард һум бүленде Фото: Башҡортостан Башлығының матбуғат хеҙмәте
ӨФӨ, 2015 йыл, 22 июнь. /«Башинформ» мәғлүмәт агентлығы, Илья Спиридонов/.
Рәсәй Президентының «май указдары»нда билдәләнгән күрһәткестәрҙе үтәү маҡсатында Башҡортостан Хөкүмәте «2015 йылда Башҡортостан Республикаһының дәүләт һәм муниципаль учреждениелары хеҙмәткәрҙәренең хеҙмәт хаҡын арттырыу буйынса саралар тураһында» 221-се ҡарар ҡабул итте. Был хаҡта 22 июндә Башҡортостан Хөкүмәтенең оператив кәңәшмәһендә Башҡортостан Башлығы Рөстәм Хәмитов белдерҙе.
Документ бюджет өлкәһе хеҙмәткәрҙәренең эш хаҡы фондын арттырыу өсөн республика бюджетынан 1,2 миллиард һумдан ашыу өҫтәмә аҡса бүлеүҙе күҙ уңында тота.
– Тәү сиратта, әлбиттә, медицина хеҙмәткәрҙәре, уҡытыусылар, социаль, мәҙәниәт хеҙмәткәрҙәре хаҡында һүҙ бара, – тине Рөстәм Хәмитов. – Хөкүмәт ҡарары 97 мең кешегә ҡағыла. Бер үк ваҡытта 2015 йылға эш хаҡын арттырыуҙың маҡсатлы йүнәлештәре билдәләнгән.
Республика Башлығы Башҡортостандың Мәғариф, Мәҙәниәт, Йәштәр сәйәсәте һәм спорт министрлыҡтарына 25 июнгә тиклем туранан-тура алыусыларға аҡса күсереү тураһында муниципалитеттар менән килешеү төҙөргә ҡушты.


text:
Башҡортостанда «Беҙҙең яратҡан табип» конкурсында еңеүселәр билдәләнде
Башҡортостанда «Беҙҙең яратҡан табип» исеменә 70 табип лайыҡ булды. Улар араһында — 25 педиатр, 20 акушер-гинеколог, өс неонатолог, өс хирург, өс невролог, өс офтальмолог, өс оториноларинголог, 10 белгес.
«Башинформ» агентлығы алдан хәбәр итеүенсә, конкурстың төбәк этабы 22 апрелдә старт алғайны. Унда республиканың барлыҡ дауалау-профилактика учреждениеларынан 860-тан ашыу балалар табибы ҡатнашты.
Республика халҡы ҙур әүҙемлек күрһәтеп, яратҡан табиптары өсөн тауыш бирҙе, тип хәбәр иттеләр БР Һаулыҡ һаҡлау министрлығының матбуғат хеҙмәтенән.
Балалар табиптары 52122 рәхмәт һүҙе, 24826 баһалама, бәләкәй пациенттарҙан 662 һүрәт алды, бәйгегә 893 ҡыҙыҡлы ваҡиға тәҡдим ителде.
Конкурста еңеүселәрҙе тәбрикләү тантанаһы 1 июндә «Нур» театрында үтә.
Яратҡан табиптарҙың исемдәре төбәктең Һаулыҡ һаҡлау министрлығы сайтында урынлаштырылған.